title: Yıldıray Baştürk

text: Turkin maajoukkueessa Baştürk on pelannut 6 ottelua tekemättä niissä maaleja. Hän edusti maataan MM-kisoissa 2002, joissa Turkki voitti pronssia. Maajoukkuedebyyttinsä hän teki U-17-joukkueessa jo vuonna 1998 Albaniaa vastaan pelatussa ottelussa.


title: Etelänukonputki

text: Etelänukonputki eli ukonputki ("Heracleum sphondylium") on monivuotinen putkikasvi ukonputkien ("Heracleum") suvussa. Sen lähisukuinen laji, mahdollisesti alalaji, on idänukonputki ("Heracleum sibiricum").


title: Etelänukonputki

text: Kasvin käsittely voi aiheuttaa auringonvalon kanssa samantyyppisiä palovammoja iholle kuin jättiputket, tosin lievemmässä muodossa.


title: Etelänukonputki

text: Etelänukonputki kasvaa 50–150 senttimetriä korkeaksi. Sen suurimmat lehdet ovat parilehdykkäisiä ja lehdykät pariliuskaisia. Kukintona on enintään 20 cm leveä sarja, pienet kukat ovat valkoisia.


title: Etelänukonputki

text: Suomessa etelänukonputki on lähes koko maassa melko yleinen uustulokas.


title: Kokkola-Pietarsaaren lentoasema

text: Kokkola-Pietarsaaren lentoasema () sijaitsee Kruunupyyssä noin 19 kilometriä Kokkolan keskustasta etelään ja 30 kilometriä Pietarsaaren keskustasta koilliseen. Nordic Regional Airlines liikennöi säännöllisesti Kokkolan ja Helsingin välillä, minkä lisäksi liikennettä on keväästä talveen etelän lomakohteisiin. Lentoasemalla on kaksi kiitotietä, pituuksiltaan 700 ja 2 500 metriä.


title: Kokkola-Pietarsaaren lentoasema

text: Vuonna 2015 lentoaseman kautta kulki reilut 88 000 matkustajaa. 1. maaliskuuta 2010 saakka lentoaseman nimi oli Kruunupyyn lentoasema (). Lentoasema täytti 50 vuotta 1. marraskuuta 2010.


title: Kokkola-Pietarsaaren lentoasema

text: Vuonna 1998 Finavia valitsi Kruunupyyn lentoaseman eli nykyisen Kokkola-Pietarsaaren lentoaseman vuoden lentoasemaksi.


title: Kokkola-Pietarsaaren lentoasema

text: Lentoasemalta on linja-autoyhteys Kokkolaan ja Pietarsaareen jokaiselta lennolta. Linja-auto lentoasemalle lähtee Pietarsaaresta 70 minuuttia ja Kokkolasta 60 minuuttia ennen koneen lähtöä.


title: Mount Kenya

text: Mount Kenya on Kenian korkein vuori ja Afrikan toiseksi suurin vuori Kilimanjaron jälkeen. Vuoren korkeimmat huiput ovat Batian (5 199 m), Nelian (5 188 m) ja Lenana (4 985 m).


title: Mount Kenya

text: Mount Kenya on sammunut tulivuori. Viimeksi se on purkautunut 2,6–3,1 miljoonaa vuotta sitten. Vuoren rinteellä on monta biomia: Alemmat kerrokset ovat kuivaa metsää, joka vaihtuu katajien ja podokarpuspuiden vuoristometsäksi noin 2 000 metrin korkeudessa. 2 500 metrissä on bambuvyöhyke, joka vaihtuu vielä pieniä puita kasvavaksi ylämetsäksi, jossa kasvaa sammalia ja naavoja.


title: Mount Kenya

text: Vuoren huipulla oleva jäämassa on pienentynyt viime vuosikymmeninä, ja aiemmasta 18 jäätiköstä on jäljellä enää kymmenen.


title: Mount Kenya

text: Vuorta ympäröivä alue on luonnonsuojelualuetta (Mount Kenyan kansallispuisto). Se on Unescon maailmanperintökohde vuodesta 1997.


title: Mount Kenya

text: Kikujut uskovat, että heidän jumalansa Ngai asuu vuorella.


title: Mount Kenya

text: Ensimmäisenä eurooppalaisena Mount Kenyan lienee nähnyt lähetyssaarnaaja Johann Ludwig Krapf vuonna 1849. Tiettävästi ensimmäisenä vuorelle ovat nousseet Halford John Mackinder, C. Ollier ja J. Brocherel 13. syyskuuta 1899.


title: Mount Kenya

text: 21. kesäkuuta 2003 eteläafrikkalainen lentokone törmäsi Lenana-huippuun – kaikki menehtyivät.


title: Mount Kenya

text: Mount Kenyan alarinteillä harjoitetaan monipuolisia maataloutta. Mount Kenyaa ympäröivistä piirikunnista (lähinnä Kirinyaga, Nyeri, Meru ja Embu) osa muodostaa esimerkiksi kaksi Kenian teealueista ("Mount Kenya" sekä "Mount Kenya & Nyambene Hills"). Näillä viljellään teepensaita 1 500–2 200 metrin korkeudella merenpinnasta erityisesti mustan teen tuottamiseksi. Myytävä tee valmistetaan kerätyistä teepensaan lehdistä joko ortodoksisella tai CTC-menetelmällä.


title: Doggystyle

text: Doggystyle on Snoop Doggin esikoisalbumi, joka julkaistiin vuonna 1993. Albumia on myyty yli 7 miljoonaa kappaletta joulukuuhun 2006 mennessä, ollen näin moninkertainen platinalevy. Albumi myi ensimmäisellä viikolla 802 858 kappaletta ollen nopeiten myyty rap-levy ennen Eminemin The Marshall Mathers LP:tä sekä listoilla korkein USA:n debyytti minkä tahansa genren historiassa.


title: Jatsin syvin olemus

text: Jatsin syvin olemus on vuonna 1977 julkaistu Kari Peitsamon ja Ankkulin albumi, joka on samalla Peitsamon esikoisalbumi. Sen tunnetuin kappale on "Kauppaopiston naiset", joka julkaistiin myös singlenä. Levyn kansitaide on Juho Juntusen käsialaa. Levy äänitettiin suurilta osin Juice Leskisen "Lahtikaupungin rullaluistelijat" -levyn nauhoitusten ylijäämäajalla, ja levyllä soittaakin siksi paljon Juicen bändin muusikoita. Raidalla 11 soittaa varsinainen Kari Peitsamo ja Ankkuli -kokoonpano.


title: Jatsin syvin olemus

text: Kappaleiden tekijä Kari Peitsamo, ellei toisin mainita.


title: Cahora Bassa

text: Cahora Bassa (siirtomaa-aikoina myös nimellä Cabora Bassa) on Karibajärven jälkeen eteläisen Afrikan suurin tekojärvi. Se sijaitsee Mosambikissa, Teten provinssin länsiosassa. Järvi on noin 240 km pitkä ja paikoin yli 20 km leveä, ja sen pinta-ala on laajimmillaan 2 665 km². Järvessä elävä kapenta on yleisin ja tärkein kalalaji, ja nykyisin kuivatulla kapentalla on proteiinipitoisena ravintona suuri merkitys järven ympäristön asukkaille.


title: Cahora Bassa

text: Cahora Bassan tekojärven muodostaa samanniminen pato (port. "Hidroelectrica de Cahora Bassa"), joka on yksi Sambesi-joen kolmesta suuresta voimalapadosta. 171 m korkean ja 300 m pitkän padon rakentaminen alkoi 1969, ja tekoaltaan täyttäminen 1974. Patoa käytetään vesivoiman tuotantoon; sen viiden turbiinin nimellisteho on 2075 MW, joskin sähköntuotanto on nykyisin tästä vain noin neljäsosa. Suurin osa tuotetusta sähköstä myydään Etelä-Afrikan tasavaltaan, jonne se siirretään suurjännitteiseksi tasavirraksi muunnettuna kahta 1400 km pitkää voimalinjaa pitkin.


title: Cahora Bassa

text: Mosambikin itsenäistyessä Portugali piti voimalaitoksen itsellään entisen siirtomaan velkojen panttina. Vuosien neuvottelujen jälkeen se siirtyi Mosambikille vuonna 2007.


title: Giovanni Caboto

text: Giovanni Caboto (noin 1455–1499), joka tunnetaan myös nimellä John Cabot, oli italialaissyntyinen löytöretkeilijä, joka teki matkansa Englannin lipun alla. Hän oli viikinkien jälkeen ensimmäinen eurooppalainen, joka kävi Kanadassa, ja toinen eurooppalainen Pohjois-Amerikan mantereella, johon hän saapui vain viikko Amerigo Vespuccin jälkeen.


title: Giovanni Caboto

text: Caboto syntyi luultavasti Napolin lähellä, mutta muutti Venetsiaan ja meni vuonna 1482 naimisiin venetsialaisen naisen kanssa. Hän harjoitti ulkomaankauppaa Välimeren itäosan satamissa ja kehittyi taitavaksi merenkulkijaksi. Suunnilleen vuonna 1490 Caboto perheineen muutti Espanjaan ja pyrki mukaan espanjalaisten ja portugalilaisten löytöretkille. Häntä ei huolittu mukaan, joten Cabotot muuttivat Englantiin 1490-luvun puolivälissä. He asettuivat Bristolin kauppiaiden keskuuteen. Nämä olivat jo aiemmin rahoittaneet löytöretkiä. Caboto sai kuitenkin hankkeelleen virallisen siunauksen ja kuningas Henrik VII määräsi hänet matkalleen 1496.


title: Giovanni Caboto

text: Vuonna 1497 Caboto lähti Bristolista etsimään meritietä Intiaan, ja päätyi sen sijaan Newfoundlandiin. Seuraavana vuonna hän lähti uudelleen liikkeelle viidellä aluksella, joista yksikään ei palannut.


title: Jussi Heikelä (jalkapalloilija)

text: Jussi Heikelä (s. 23. tammikuuta 1986 Jyväskylä) on entinen suomalainen jalkapalloilija. Hän oli pelipaikaltaan oikea laitapuolustaja.


title: Jussi Heikelä (jalkapalloilija)

text: Heikelä on Kuopion Palloseuran kasvatti. Hän murtautui seuran edustusjoukkueeseen Veikkausliigassa 2003. Säännöllisen peliajan myötä Heikelä siirrettiin laitahyökkääjän paikalta laitapuolustajaksi kaudella 2005. Seuraava vuosi oli loukkaantumisten rikkoma ja lopulta otteluita kertyi vain kaksitoista. Kaudella 2007 Heikelä edusti Veikkausliigaan noussutta FC Viikinkejä.


title: Jonni Heikkinen

text: Jonni Heikkinen (s. 14. tammikuuta 1986 Jyväskylä) on suomalainen jalkapalloilija. Hän on pelipaikaltaan vasen laitapuolustaja, mutta pystyy myös pelaamaan puolustuksen keskustassa.


title: Jonni Heikkinen

text: Heikkinen siirtyi kesken kauden 2004 Kolmosessa pelanneesta Siilinjärven Palloseurasta Kuopion Palloseuraan. Heikkinen ei onnistunut vielä vakiinnuttamaan pelipaikkaansa edustusjoukkueessa, vaan joutui hakemaan pelikokemusta KuPS Akatemian riveistä Kakkosesta.


title: Jonni Heikkinen

text: Kauden 2006 alussa hän esiintyi useasti avauksessa KuPS:n voittoisalla Liigacup-taipaleella. Veikkausliiga-otteluita kertyi kauden aikana vain yksi, joten pelituntumaa oli haettava usein KuPS Akatemian riveistä Kakkosesta.


title: Eurovision laulukilpailu 1998

text: Eurovision laulukilpailu 1998 järjestettiin 9. toukokuuta 1998 Isossa-Britanniassa Katrina and the Waves -yhtyeen voitettua edellisvuoden kisat Dublinissa, Irlannissa. Kilpailupaikkana toimi National Indoor Arena maan toiseksi suurimmassa kaupungissa Birminghamissa. Kilpailun juontajina toimivat Britannian yleisradioyhtiö BBC:n pitkäaikainen euroviisukommentaattori Terry Wogan ja ruotsalaissyntyinen tv-juontaja Ulrika Jonsson.


title: Eurovision laulukilpailu 1998

text: Kilpailijamaita osallistui kaiken kaikkiaan 25. Voittajaksi selviytyi Israelin edustaja Dana International kappaleellaan ""Diva"". Hän herätti runsaasti huomiota transsukupuolisuutensa vuoksi. Kilpailu oli Israelille kolmas euroviisuvoitto vuosien 1978 ja 1979 jälkeen.


title: Eurovision laulukilpailu 1998

text: Makedonia osallistui ensimmäistä kertaa Euroviisuihin Birminghamissa. Suomen edustuskappale oli Edean "Aava". Suomi sai kilpailuissa 22 pistettä ja sijoittui viidenneksitoista. 1998 oli viimeinen vuosi Euroviisuissa, jolloin kaikkien maiden oli pakko laulaa jollakin virallisista kielistään, sillä vuodesta 1999 lähtien maat ovat saaneet laulaa itse haluamallaan kielellä.


title: Eurovision laulukilpailu 1998

text: Vuonna 1998 kilpailussa käytettiin viimeistä kertaa kapellimestareiden johtamaa orkesteria. Kuitenkin taustanauhojen käyttö ilman lavalla tuotettavaa soiton imitointia oli sallittu edellisenä vuonna ja taustanauhat olivat jo saanet suosiota. Saksa ja Slovenia käyttivät myös pelkkiä taustanauhoja, mutta silti ennen heidän esitystään nähtiin kapellimestarin kumarrus.


title: Eurovision laulukilpailu 1998

text:
Puhelinäänestys oli käytössä näissä euroviisuissa ensimmäistä kertaa suurimmassa osassa osallistujamaista. Raateja käyttivät Unkari, Romania ja Turkki. Suoran lähetyksen aikana Espanja antoi pisteensä väärällä lailla, ei oltu huomattu että Saksa olisi saanut 12 pistettä, ja maa antoi pisteensä äänestyksessään sijoilla 2-11 olleille maille top 10:n sijaan. Yhden pisteen Espanjalta suorassa lähetyksessä oli saanut Turkki. Tämä ongelma huomattiin vasta kilpailun jälkeen, korjaus pisteisiin ei vaikuttanut lainkaan sijoituksiin, paitsi että Saksa nousi Norjan ohi seitsemänneksi.
Suomessa äänestettiin viiden minuutin mittaisen puhelinäänestyksen aikana yhteensä 43 332 puhelun verran. Suomalaisilta äänestäjiltä eniten puhelinääniä ja 12 pistettä sai Viro, 8 872 kappaletta. Israel sai 3 664 ääntä, Iso-Britannia 3 535 ja Alankomaat 3 380 ääntä. Saksan saamat 1 906 puhelinsoittoa riittivät yhteen pisteeseen. Vähiten ääniä suomalaisilta sai Romania, 284 kappaletta.


title: Eurovision laulukilpailu 1998

text: Mukaan vuoden 1998 Euroviisuihin pääsi tämän listan 18 parasta maata. Keltaisella taustavärillä on merkitty kilpailusta jäähylle joutuneet maat. Lisäksi Italia jäi vapaaehtoisesti pois, ja jos maa ei olisi tehnyt niin, samalla sijalla olleista Slovenia olisi päässyt mukaan ja Saksa olisi jäänyt pois, koska näistä kahdesta maasta Slovenia sijoittui paremmin kuin Saksa vertailun viimeisimpänä vuonna 1997. Vuoden 1997 voittaja Isoa-Britannia oli automaattisesti mukana vuoden 1998 kisassa, se on merkitty hopeisella taustavärillä. Taulukossa eivät ole vuoden 1997 kisasta jäähyllä eikä vapaaehtoisesti poissa olleet maat. Kaikki vuoden 1997 kisasta pois joutuneet maat palasivat tänä vuonna. Pistekeskiarvot on laskettu laskemalla kunkin maan pistemäärät vuosilta 1993–1997 yhteen ja jakamalla summa maan osallistumiskertojen määrällä niinä viitenä vuotena.


title: Eurovision laulukilpailu 1992

text: Eurovision laulukilpailu 1992 oli 37. Eurovision laulukilpailu ja se järjestettiin Malmön jäähallissa Ruotsissa. Kilpailun juonsivat Harald Treutiger ja Lydia Cappolicchio. Kilpailun voitti Irlanti Linda Martinin kappaleella "Why Me?". Tästä alkoi Irlannin kolmen vuoden mittainen voittoputki. Suomea kisoissa edusti Pave Maijanen kappaleellaan "Yamma Yamma", joka sai 4 pistettä ja jäi viimeiselle sijalle.


title: Eurovision laulukilpailu 1992

text: Kilpailuun osallistui ainoan kerran Serbian ja Montenegron osavaltioista koostunut ns. tynkä-Jugoslavia, joka jäi jäljelle kun Jugoslavian sosialistinen liittotasavalta hajosi ennen tätä kilpailua. Tämä oli maan viimeinen osallistumiskerta Euroviisuihin Jugoslavian nimellä. Myöhemmin valtio on kuitenkin osallistunut kaksi kertaa, vuosina 2004 ja 2005, tosin vuodesta 2003 käytössä olleella Serbia ja Montenegron valtioliiton nimellä. Liittovaltio hajosi vuonna 2006, kun Montenegro itsenäistyi, ja vuodesta 2007 Serbia ja Montenegro ovat kilpailleet Euroviisuissa erillisinä valtioina.


title: Eurovision laulukilpailu 1992

text: Jokainen maa valitsi oman kapellimestarin johtamaan maansa kappale, paitsi Jugoslavia, jonka delegaatiota avusti isäntämaan ylikapellimestari Anders Berglund, joka kappaleen johtamisen lisäksi soitti haitaria.


title: Høver M.F. 11

text: M.F. 11 oli Norjan laivaston lentokonetehtaan suunnittelema yksimoottorinen, kaksitasoinen meritoimintalentokone. Kone oli suunniteltu J.E. Høverin johdolla ja prototyypin ensilento lennettiin 29. syyskuuta 1931. Kone otettiin käyttöön Norjan laivastossa vuonna 1933. Ensisarjan koneissa oli alkuperäinen englantilainen Amstrong Siddeley Panther -moottori ja vuodesta 1935 sitä valmistettiin Marinens Minevesen -tehtaan lisenssillä.


title: Høver M.F. 11

text: M.F. 11 -koneen runko oli hitsattua teräsputkea, puuta ja verhous kangasta. Yhteys ohjaamon ja matkustamon välillä toimi "putkipostin" avulla. Konetta rakennettiin kaikkiaan 29 kappaletta.


title: Høver M.F. 11

text: Saksan hyökättyä Norjaan Petsamoon laskeutui 8. kesäkuuta 1940 kaksi M.F. 11 -lentokonetta ja seuraavana päivänä vielä yksi norjalaisten lentäjien paettua saksalaisten miehitystä. Kaikki kolme konetta merkittiin ilmavoimien kirjanpitoon "norjalaisina koneina", josta ne saivat tunnukset NK-171 - NK-173.


title: Høver M.F. 11

text: Koneita käytettiin 1942 - 1944 Lentolaivue 6:n meritiedusteluun, laivasaattueiden suojaukseen ja sukellusveneiden torjuntaan Maarianhaminan ollessa niiden toimintapaikkana. Kesäkuussa 1944 kaksi M.F. 11 -konetta siirtyivät Vaasaan valvomaan Merenkurkun liikennettä. Koneet olivat käytössä vielä Lapin sodassa haavoittuneiden kuljetuskoneina.


title: Høver M.F. 11

text: NK-173 poistettiin 8. marraskuuta 1944 ja loput kaksi myytiin romuksi 22. kesäkuuta 1950. Lentokoneiden lempinimi Suomessa oli tunnuksen perusteella "Norjan Kalle".


title: Eurovision laulukilpailu 1965

text: Eurovision laulukilpailu 1965 järjestettiin Napolissa Italiassa, maan televisioyhtiö RAIn konserttisalissa. Kilpailun juontajana toimi Renata Mauro. Euroviisuperhe kasvoi 18 maan suuruiseksi Irlannin osallistuttua ensimmäistä kertaa laulukilpailuun. Myös Ruotsi palasi takaisin kilpailuun vuoden tauon jälkeen. Ruotsi aiheuttikin näissä kilpailuissa kohua, sillä Euroviisujen säännöissä ei ollut mitään mainintaa laulujen esityskielestä, joten maan edustaja, oopperalaulaja Ingvar Wixell, esitti laulun "Annorstäders vals" englanniksi nimellä "Absent Friends". Tämän tempauksen jälkeen sääntöihin lisättiin vaatimus, että laulut on esitettävä aina jollakin edustavan valtion virallisista kielístä. Sääntö oli tällä erää voimassa vuoteen 1972 asti ja uudelleen 1977–1998. Ensimmäistä kertaa Eurovision laulukilpailu lähetettiin suorana lähetyksenä myös Itä-Euroopan maihin rautaesiripun toiselle puolelle. Jälleen kerran Isolta-Britannialta vietiin voitto nenän edestä. Tämä oli toistunut jo monina vuosina.


title: Eurovision laulukilpailu 1965

text: Kilpailun voitti toistamiseen Luxemburg, jota edusti 17-vuotias France Gall, joka esitti Serge Gainsbourgin sävellyksen "Poupée de cire, poupée de son" (Vahanukke, laulava nukke). Laulu poikkesi aikaisemmista voittajista nuorekkaammalla otteellaan, sillä tyyliltään sävellys edusti angloamerikkalaista pop-musiikkia. Vuonna 2005 Euroviisujen 50-vuotisjuhlan kunniaksi järjestetyssä "Congratulations"-gaalassa laulu oli yksi niistä 14 sävelmästä, jotka olivat ehdolla "kaikkien aikojen euroviisuksi".


title: Eurovision laulukilpailu 1965

text: Suomea lähti edustamaan monien sotkujen jälkeen Viktor Klimenko kappaleellaan "Aurinko laskee länteen". Suomen karsinnassa oli ollut kahdenlaisia raateja: Suomessa sijaitsevat kaupunkiraadit sekä Pohjola-raati, johon kuului jäseniä muista Pohjoismaista. Näiden oli tarkoitus etsiä yhdessä Suomen edustaja. Alueraadit äänestivät voittoon Marjatta Leppäsen ja Lasse Mårtensonin esittämän laulun "Iltaisin", mutta Pohjola-raati kannatti Klimenkon laulua "Aurinko laskee länteen". Lopullista edustussävelmää ei saatu valittua suorassa lähetyksessä, mutta yhden yön mietittyään Yleisradio piti Pohjola-raadin päätöstä parempana. Suomen kansa äänesti postikorttiäänestyksessä parhaaksi esitykseksi Katri Helenan letkajenkan "Minne tuuli kuljettaa" ja monien suomalaisten mielestä Luxemburgin voittokappaleen poljento muistutti kovasti Katri Helenan kappaletta.


title: Eurovision laulukilpailu 1965

text: Jokainen maa valitsi oman kapellimestarin johtamaan maansa kappale, paitsi Irlanti ja Itävalta, joiden delegaatioita avusti isäntämaan ylikapellimestari Gianni Ferrio.


title: Eurovision laulukilpailu 1965

text: Jokaisen maan tuomariston suositeltiin antavan pisteet 5, 3 ja 1 kolmelle parhaaksi katsomalleen laululle. Tarvittaessa pisteet sai jakaa myös vain kahden laulun kesken, jolloin jaettiin pisteet 6 ja 3. Tällä tavalla Belgia jakoi pisteet tänä vuonna. Sallittua oli myös antaa kaikki 9 pistettä yhdelle ainoalle laululle.


title: Tajunta

text: Tajunta tarkoittaa yleensä eliön tarkkaavaisuuden suuntautuneisuutta ympäristöön, omaan ruumiiseensa ja mielensä sisältöihin sekä niistä saamansa informaation tietoista käsittelyä. Tajuntaa on helpointa määritellä sen häiriöiden perusteella. Tajuton ei kykene havainnoimaan ympäristöään eikä mielensä sisältöjä. Hän ei myöskään kykene säätelemään kehoaan. Monet aineet, kuten alkoholi, päihteet tai myrkyt, vaikuttavat elimistöön joutuessaan tajuntaan esimerkiksi häiritsemällä aisteja tai kehon toimintojen tietoista säätelyä.


title: Tajunta

text:
"Reflektiivisellä tajunnalla" tarkoitetaan tietoisuuden muotoa, joka toimii tarkkaavaisuuden ja työmuistin piirissä. Tämä refleksiivinen tajunta koetaan lähinnä sisäisenä puheena itselle, joka vertailee, nimeää, käsitteellistää ja arvioi subjektiivisia kokemuksia, sekä ohjaa toimintaa.
Tajunta voidaan myös käsittää itsensä ja ympäristön havainnointina jossa kokija muistaa hetken menneisyyteen, kokee nykyisyyden ja ennakoi hetken tulevaa.


title: Tajunta

text: Ensiapuun liittyen tajunnan taso voidaan määrittää karkeasti esimerkiksi seuraavasti. Potilas:


title: Eurovision laulukilpailu 1967

text: Eurovision laulukikilpailu 1967 oli järjestyksessään 12. Eurovision laulukilpailu. Itävalta isännöi laulukilpailun 8. huhtikuuta. Tapahtuma järjestettiin Wiener Hofburgin suuressa juhlasalissa Wienissä. Illan emäntänä toimi Erica Vaal.


title: Eurovision laulukilpailu 1967

text: Kilpailuun osallistui 17 maata, yksi vähemmän kuin edellisenä vuonna – Tanska vetäytyi kilpailusta 12 vuoden ajaksi.


title: Eurovision laulukilpailu 1967

text: Kilpailun voitti ylivoimaisesti Yhdistynyttä kuningaskuntaa edustanut Sandie Shaw laululla ”Puppet on a String”. Laulu sai yli kaksi kertaa enemmän pisteitä kuin toiseksi tullut Irlannin sävelmä. Koko äänijakaumasta se oli 29 prosenttia.


title: Eurovision laulukilpailu 1967

text: Eurovision laulukilpailu 1967 alkoi illan emännän Erica Vaalin puheella. Tervetuliaispuhe kesti useita minuutteja ja sisälsi monia eri kieliä. Wiener Hofburgin suuri juhlasali oli jo entuudestaan erittäin juhlava. Se sisälsi jo valmiiksi kaikki kristallikruunut eikä näin ollen saliin enää tarvittu kummoisia lavasteita. Esiintymislava koristeltiin suurin peilein, jotka pyörivät lauluesitysten aikana. Näin yleisösali näki lavalla olevan esiintyjän eri kulmista.


title: Eurovision laulukilpailu 1967

text: Kilpailussa oli käytössä ensimmäistä kertaa järjestelmä, joka toi kuvaruudulle kappaleiden nimien käännökset englanniksi, saksaksi ja ranskaksi. Myös kapellimestarien nimet nähtiin ensimmäistä kertaa kuvaruudulla.


title: Eurovision laulukilpailu 1967

text: Kilpailun voitti ylivoimaisesti Yhdistynyttä kuningaskuntaa edustanut Sandie Shaw laululla "Puppet on a String". Laulu sai tuomaristolta yli kaksi kertaa enemmän pisteitä (47 pistettä) kuin toiseksi tullut Irlannin sävelmä (22 pistettä). Pisteet olivat kilpailun siihenastisen historian kolmanneksi korkeimmat. Sandie lauloi Yhdistyneen kuningaskunnan esikarsinnoissa neljä muuta laulua, muuta juuri tämä kappale valittiin voittajaksi: Sandie Shaw on moneen kertaan kertonut vihanneensa edustuslauluaan, sillä hän ei kokenut laulun sanoitusta, joka kertoo naisen alistumisesta miehen tahtoon, omannäköisenään. Hän moitti myös sävellystä liian "käkikellomaiseksi". Kappaleen tyyliä kopioitiin sittemmin ahkerasti muissa 1960-luvun lopun Euroviisuissa. Kappale oli listaykkösenä useissa maissa ja siitä tehtiin erikielisiä versioita. Suomenkielinen versio tunnetaan nimellä "Sätkynukke".


title: Eurovision laulukilpailu 1967

text: Shaw oli "svengaavan Lontoon" keulakuva. Hänen tavaramerkikseen oli muodostunut esiintyminen paljain jaloin, joten hän esiintyi niin myös tässä kilpailussa. Osa eurooppalaisista tulkitsi tämän kapinamieliseksi, sillä tapahtumapaikka oli erittäin arvostettu klassisen musiikin konserttisali, jossa miehet pukeutuivat frakkeihin ja naiset iltapukuihin.


title: Eurovision laulukilpailu 1967

text: Yksi eniten huomiota herättäneistä esityksista oli Monacon "Boum Badaboum". Laulun sanoituksissa kerrotaan sodan pelosta ja maailmanlopusta.


title: Eurovision laulukilpailu 1967

text: Kun pisteiden jakaminen aloitettiin, pistetaulussa ilmeni suuria ongelmia; siihen ilmestyi aivan vääriä pisteitä. EBUn pisteiden tarkastaja Clifford Brown joutui keskeyttämään pisteiden jaon monesti. Erica Vaal ehti jo julistaa lopputuloksissa toiseksi tulleen Irlannin laulukilpailun voittajaksi, vaikka Irlanti ei edes ollut antanut vielä omia pisteitään.


title: Eurovision laulukilpailu 1967

text: Kuitenkin kaikista eniten "elämään jäänyt" laulu oli André Poppin säveltämä ja Pierre Courin sanoittama Luxemburgin edustuskappale "L'amour est bleu", vaikka se sijoittuikin laulukilpailussa vasta neljänneksi 17 pisteellä. "L'amour est bleun" myyntimenestys on ollut parempi kuin voittajakappale "Puppet on a Stringin". Luxemburgin edustuskappale nousi instrumentaaliversiona amerikkalaisen Billboard-listan kärkeen useiksi viikoiksi. Jukka Kuoppamäki teki yhden uransa isoimmista hiteistä käännöksellään "Rakkaus on sininen".


title: Eurovision laulukilpailu 1967

text: Portugalin edustaja Eduardo Nascimento oli Eurovision laulukilpailun ensimmäinen tummaihoinen mieslaulaja. Jo edellisvuonna oli ollut esiintymässä ensimmäinen tummaihoinen nainen.


title: Eurovision laulukilpailu 1967

text: Suomen edustuskappaleena oli Lasse Mårtensonin säveltämä ja Fredin esittämä ”Varjoon – suojaan”. Kappale oli Alvi Vuorisen sanoittama. Fredistä käytettiin myös nimeä "Folk-Fredi", mutta nimen etuliite pudotettiin levypomo Toivo Kärjen lupauksen mukaan pois heti, kun folk ei enää ollut muotia. Yleisradio järjesti vuonna 1967 tuttuun tapaan avoimen sävellyskilpailun, josta ammattilaisraati valitsi yhdeksän sävelmää jatkoon. Fredi, joka oli tuohon mennessä esittänyt enimmäkseen folkmusiikkia, esittikin kappaleensa kyseiselle musiikkityylille tyypillisellä tavalla, jota ei ollut ennen kuultu Eurovision laulukilpailuissa. Erilainen tyyli ei kuitenkaan tuonut Suomelle kuin kolme pistettä, jotka riittivät jaetulle 12. sijalle. Suomessa oltiin pettyneitä esitykseen ja heikkoa menestystä selitettiin esimerkiksi sillä, että Fredi olisi laulanut Wienissä huonommin kuin karsinnoissa. Fredi valittiin toisen kerran Suomen edustajaksi vuoden 1976 laulukilpailuun. Molempina vuosina kapellimestarina toimi Ossi Runne.


title: Eurovision laulukilpailu 1967

text: Jokainen maa valitsi oman kapellimestarin johtamaan maansa kappale.


title: Eurovision laulukilpailu 1967

text: Vuoden 1966 Eurovision laulukilpailun kohua herättäneen Pohjoismaiden äänestyskäyttäytymisen vuoksi oli siirrytty vanhaan äänestysjärjestelmään, jossa jokaisen maan 10-henkisen tuomariston jokaisella jäsenellä oli käytettävissään yksi ääni. Edellisenä vuonna kaikki Pohjoismaat antoivat täydet 5 pistettä Ruotsin edustukselle "Nygammal vals". Viisuyleisö protestoi tätä poikkeuksellisen voimakasäänisesti. Vuoden 1967 laulukilpailun pisteiden purkaminen kärsi pistetaulukon toimimattomuudesta. Illan emäntä Erica Vaal ehti julistaa pistetaulukon toimimattomuuden vuoksi Irlannin voittajaksi, vaikkei Irlanti itse ollut vielä antanut omia pisteitään. Puolten raatilaisista tuli olla alle 30 vuoden ikäisiä.


title: Hannu Aravirta

text:
Kari Hannu Juhani "Ara" Aravirta (s. 26. maaliskuuta 1953 Savonlinna) on suomalainen jääkiekkovalmentaja ja entinen jääkiekkoilija. Hän on valmentanut viimeksi SM-liigaseura Lahden Pelicansia.
Pelaajaurallaan Aravirta pelasi hyökkääjänä, ja edusti aktiiviurallaan Turun Tovereita, Savonlinnan Pallokerhoa, Oulun Kärppiä, Södertälje SK:ta ja Kiruna AIF:ia. Urallaan Aravirta voitti yhden SM-pronssin.


title: Hannu Aravirta

text: Aravirta on toiminut valmentajaurallaan JYPin, Helsingin Jokereiden, Helsingin IFK:n, Oulun Kärppien ja Lahden Pelicansin päävalmentajana. Suomen jääkiekkomaajoukkueen päävalmentajana Aravirta on voittanut kolme MM-hopeaa, yhden MM-pronssin ja yhden olympiapronssin. Lisäksi hän on toiminut joukkueen kakkosvalmentajana voittaen yhden MM-kullan, yhden MM-hopean ja yhden olympiapronssin.


title: Hannu Aravirta

text: Aravirta on aateloitu Suomen Jääkiekkoleijonaksi numerolla 182. Aravirta on naimisissa Kaisu Aravirran kanssa, ja parilla on lapset Henna ja Jukka Aravirta, jotka ovat aikuisia.


title: Hannu Aravirta

text: Aravirta toimi vuosina 2012–2017 MTV Sportin jääkiekkoasiantuntijana MM-kisalähetyksissä.


title: Hannu Aravirta

text: Hannu Aravirta oli pelipaikaltaan hyökkääjä. Hän aloitti pelaamisen vasta 11-vuotiaana Savonlinnassa SaPKo:n juniorijoukkueissa. Aravirta siirtyi A-juniori-ikäisenä pelaamaan Turkuun TuTon riveihin yhdeksi kaudeksi. Hän pelasi 1-divisioonatasolla TuTossa 1973–1974 A-nuorten joukkueessa ja palasi takaisin Savonlinnaan kaudeksi 1974–1975 SaPKon pelatessa 1-divisoonassa. Seuraaville kausille Aravirta siirtyi Ouluun pelaamaan Kärpissä kaksi kautta 1-divisioonassa, kunnes kaudelle 1977–1978 Kärpät nousi SM-liigaan. Yhden pääsarjatasolla vietetyn kauden jälkeen Aravirta siirtyi pelaamaan Ruotsiin kolmeksi seuraavaksi kaudeksi: Södertäljessä 1978–1980 ja Kirunassa 1980–1981.


title: Hannu Aravirta

text: Viimeiset vuotensa pelaajaurallaan Aravirta pelasi Kärpissä pelaten kaksi täyttä kautta. Aravirta päätti uransa kauden 1983–1984 aikana, jolloin hän toimi Pentti Matikaisen valmentamassa joukkueessa pelaavana kakkosvalmentajana. Matikainen oli houkuttelemassa Aravirtaa siirtymään valmentajan tehtäviin.


title: Hannu Aravirta

text: Hannu Aravirta pelasi SM-liigatasolla 93 ottelua tehden niissä pisteet 27+21=48. Divisioonatasolla mies pelasi yli piste per ottelu -keskiarvolla tehden 126 ottelussa tehot 78+73=151.


title: Hannu Aravirta

text: SM-liigan joukkueista Aravirta on valmentanut JyP HT:tä (1988–1993), Jokereita (1993–1996, 2009), HIFK:ta (2003–2005), Pelicansia (2006–2009, 2013–) sekä Oulun Kärppiä (apuvalmentajana 1983–1985 ja 1987–1988, päävalmentajana 2010–2013). Hän on voittanut SM-liigassa valmentajana kaksi mestaruutta, kolme hopeaa ja kaksi pronssia. Hänet valittiin SM-liigan parhaaksi valmentajaksi vuonna 1989. Viimeisimmästä tehtävästään Jokereiden päävalmentajana hän sai potkut keskiviikkona 25. marraskuuta 2009. Jokerit oli tuolloin SM-liigassa viimeisenä. Tammikuussa 2010 Aravirta nimitettiin Elitserien-seura Modon päävalmentajaksi.


title: Hannu Aravirta

text: Suomen jääkiekkomaajoukkueen valmennusportaassa Aravirta aloitti vuonna 1992, kun hänestä tuli "Leijonien" kakkosvalmentaja. Kakkosvalmentajana hän voitti maailmanmestaruuden, MM-hopean ja olympiapronssin. Maajoukkueen päävalmentajaksi Aravirta siirtyi vuonna 1998. Päävalmentajan paikalla hän luotsasi Leijonat kolme kertaa MM-hopealle, kerran MM-pronssille ja kerran olympiapronssille. Aravirta lopetti tehtävässä vuonna 2003. Aravirta valmensi Suomen jääkiekkomaajoukkuetta 194 ottelussa, mikä on suurin ottelumäärä Suomen valmentajana. Vuosiksi 2004–2006 hän teki paluun maajoukkuevalmennukseen, kun hän astui Suomen alle 20-vuotiaiden maajoukkueen peräsimeen. "Pikkuleijonien" kanssa Aravirta voitti kaksi MM-pronssia.


title: Jani Hartikainen

text: Jani Hartikainen (s. 16. syyskuuta 1975 Nurmes) on entinen suomalainen jalkapalloilija. Hän oli Kuopion Palloseuran monivuotinen kapteeni ja pelasi yleensä keskuspuolustajana tai keskikentällä. Hartikainen siirtyi KuPSiin kauden 1999 jälkeen Nilsiän Pallo-Haukoista.


title: Jani Hartikainen

text: Hartikaisella on pitkähkön uransa aikana ollut mahdollisuuksia siirtyä muihin Veikkausliigaseuroihin, mutta hän on pysynyt seuralleen uskollisena. Kansainvälisen uran kannalta hänet löydettiin kuitenkin hieman liian myöhään. Hartikainen sai monille KuPS-vuosilleen kruunun kevään 2006 Liigacupin mestaruuden myötä. Joukkueensa luottopelaaja Hartikainen pelasi kaikissa joukkueensa liigapeleissä kausilla 2005 ja 2006.


title: Jani Hartikainen

text: Hän solmi vuoden jatkosopimuksen marraskuussa 2007 ja uuden kauden 2008 päätteeksi. Kausi 2009 oli Hartikaisen kymmenes ja viimeinen seurassa.


title: Karjaranta

text: Karjaranta () on Kokemäenjoen etelärannalla Kirjurinluotoa, Hanhiluotoa ja Hevosluotoa vastapäätä sijaitseva Porin 21. kaupunginosa. Karjarannan alue seuraa Kokemäenjoen Raumanjuopa-nimistä haaraa parin kilometrin matkalta aivan kaupungin ydinkeskustan tuntumassa.


title: Karjaranta

text: Karjaranta on pitkään ollut merkittävä teollinen keskittymä. Nykyään alueen suurimpia työllistäjiä ovat Metso Oyj ja Hollming Works. Karjarannassa on ollut viime vuosina suuria muutoksia. Vanhoja tehdaskiinteistöjä, kuten vanha teurastamo, on purettu asuntorakentamisen vuoksi. Alueelle on jo useita vuosia rakennettu vilkkaasti uusia kerrostaloja ja alueen asunnot siellä tunnetaan Porissa keskimääräistä kalliimpina.


title: Karjaranta

text: Karjaranta syntyi Kokemäenjoen suistoon maankohoamisen ja joen mukanaan tuoman lietteen johdosta 1700-luvun aikana. Tulvaherkkä alue pysyi laidunmaana aina 1800–1900-lukujen vaihteeseen saakka. Vuonna 1895 valmistuneen Tampere–Pori-radan Mäntyluotoon jatkavan osuuden ansiosta alkoi paikalle syntymään teollisuutta heti 1900-luvun alussa. Merkittävimpiä olivat muun muassa vuonna 1903 toimintansa aloittanut Porin Ympäristön Osuusmeijeri sekä siltä vapautuneisiin tiloihin vuonna 1922 perustettu Satakunnan osuusteurastamo. 1950-luvulla Karjarannassa aloitti toimintansa Rauma-Repola.


title: Karjaranta

text: 1910-luvulta alkaen Karjarannan kaupungin puoleiseen päähän syntyi öljysatama, joka oli osa Porin jokisatamaa. Ensimmäisenä aloitti toimintansa Nobel Standard vuonna 1912 ja 1937 rakensi Shell oman tuontisatamansa. Alueella sijaitsi varastorakennusten lisäksi myös useita suuria öljysäiliöitä. Satama oli käytössä aina 1960-luvun lopulle saakka, jolloin uusi öljysatama aloitti toimintansa Mäntyluodossa.


title: Karjaranta

text: Karjarannassa sijaitsi myös useita puurakenteisia varastomakasiineja, joista viimeiset purettiin vuonna 1972. Alun perin muun muassa kala- ja suolavarastoina toimineet rakennukset tunnetiin viimeisinä aikoinaan lähinnä rappioalkoholistien majapaikkoina.


title: Andrei Kovaljov

text: Andrei Jefimovitš Kovaljov (, s. 1915 – ?) oli neuvostoliittolainen diplomaatti, joka toimi maansa suurlähettiläänä Helsingissä vuosina 1965–1970 ja sitä ennen ulkoasiainministeriön Skandinavian maiden osaston päällikkönä vuosina 1961–1965.


title: Andrei Kovaljov

text: Kovaljovin aikana puoluelinjaa edustanut lähetystösihteeri Vladimir Stepanov vahvisti asemaansa suurlähettilään rinnalla ja ohikin. Osaltaan tähän vaikutti Stepanovin toiminta Kekkosen Viipuria koskevien toiveiden välittäjänä neuvostojohdon suuntaan.


title: Andrei Kovaljov

text: Maaliskuussa 1967 Kovaljov esitti Tamminiemessä hallituksensa toimeksiannosta, että Suomi tunnustaisi DDR:n ja solmisi diplomaattisuhteet sen kanssa. Kekkonen torjui ehdotuksen välittömästi.


title: Andrei Kovaljov

text: Marsalkka Mannerheimin syntymän satavuotisjuhlien ajaksi neuvostohallitus kutsui Kovaljovin pois Suomesta. Huhtikuussa 1968 Kovaljov arvosteli Lappeenrannan Paasikivi-seurassa sitä, että Suomessa kansalaissodan lopputulos esitettiin Mannerheimin ja saksalaisten voittona Venäjästä. Samalla hän moitti Karjala-oluen etikettiä miekkoineen ja sapeleineen. Repliikki herätti vilkkaan keskustelun Suomessa, ja Karjala-oluen myynti kasvoi räjähdysmäisesti. Myöhemmin Stepanov kertoi Kekkoselle, että ankarat moitteet saanut Kovaljov vedetään pois lähettilään paikalta.


title: Andrei Kovaljov

text: 21. elokuuta 1968 hermostunut Kovaljov saapui presidentinlinnaan tuomaan informaatiota Tšekkoslovakian miehityksestä. Seuraavalla tapaamisella Kekkonen totesi Neuvostoliiton tehneen suuren poliittisen erehdyksen.


title: Andrei Kovaljov

text: Samana syksynä Kovaljov ja Stepanov pyrkivät vaikuttamaan Suomen OECD-jäsenyyden estämiseksi siinä kuitenkaan onnistumatta.


title: Tiny Grimes

text: Lloyd "Tiny" Grimes (7. heinäkuuta 1916 − 4. maaliskuuta 1989) oli jazz- ja R&B-kitaristi. Grimes oli tunnettu 4-kielisellä kitaralla soittamisesta ja oli mukana mm. Charlie Parkerin levytyksillä.


title: Tiny Grimes

text: Grimesin muusikon ura alkoi rumpujen ja pianon takana. Vuonna 1938 hän rupesi soittamaan kitaraa ja valitsi epätavallisen 4-kielisen sähkökitaran kumppanikseen. Vuonna 1940 hän liittyi The Cats And A Fiddle –yhtyeeseen kitaristiksi ja solistiksi. Muutaman vuoden kuluttua 1943 hän aloitti The Art Tatum Triossa kitaristina ja teki Tatumin kanssa useita levytyksiä. Näillä yli 60 vuotta vanhoilla levytyksillä on useita mielenkiintoisia esimerkkejä Tinyn kitaratyöskentelystä.


title: Tiny Grimes

text: Jätettyään Tatumin, Grimes levytti omien yhtyeidensä kanssa New Yorkissa ja myös monien johtavien muusikkojen kanssa. Hän teki myös neljä levytystä Charlie Parkerin kanssa ja ne olivat hienoja esimerkkejä varhaisen bebop-jazzin alalta; Tiny’s Tempo, Red Cross, Romance Without Finance, and I’ll Always Love You.


title: Tiny Grimes

text: Tiny Grimes johti yhtyeitään 1970-luvun lopulle ja hän levytti muun muassa Coleman Hawkinsin, Illinois Jacquetin ja Roy Eldridgen kanssa.


title: Miguel Krasnov

text: Miguel Krassnoff Martšenko (alun perin "Mihail Semjonovitš Krasnov", s. 15. helmikuuta 1946 Tiroli, Itävalta) on entinen chileläinen kenraali. Krassnoff kasvoi venäläisen emigrantin poikana Chilessä. Miguel Krassnoffin isä, Donin kasakka Semjon Krasnov, palautettiin Neuvostoliittoon toisen maailmansodan loputtua Itävallasta monien muiden natsi-Saksan kanssa yhteistyötä tehneiden kasakoiden mukana (Operaatio Keelhaul) ja teloitettiin. Krassnoffin äiti Dina Martšenko, myös kasakka, pakeni poikansa mukanaan Itävallasta Etelä-Amerikkaan chileläisen diplomaatin avustamana. Krassnoffin setä oli kuuluisa Venäjän valkoisen armeijan komentaja Pjotr Krasnov.


title: Miguel Krasnov

text: Chilessä vuonna 1963 sotilasuralle itsekin päätynyt luutnantti Miguel Krassnoff otti osaa Chilen vuoden 1973 sotilasvallankaappaukseen ja yleni Yhdysvaltain School of Americasin kouluttamana kenraaliksi Augusto Pinochetin hallinnon aikana tullen palkituksi useilla kunniamerkeillä. Krassnoff toimi sotilasjuntan salaisen poliisin DINA:n yksikössä jonka tehtävänä oli toisinajattelijoiden murhaaminen.


title: Miguel Krasnov

text: Krassnoff pidätettiin vuonna 2001 ja tuomittiin useissa oikeudenkäynneissä yhteensä yli sadan vuoden vankeusrangaistukseen murhista ja muista rikoksista ihmisyyttä vastaan.


title: Adaptaatio-oireyhtymä

text: Adaptaatio-oireyhtymä on ihmisruumiin fysiologinen reaktio voimakkaisiin ulkoisiin, joko fyysisiin tai psyykkisiin, ärsykkeisiin. Oireyhtymän määritteli vuonna 1936 Nature-lehdessä kanadalainen lääketieteilijä Hans Selye. Adaptaatiosyndroomaa voidaan kuvata sellaiseksi stressiksi, jolla on lääketieteellisiä vaikutuksia.


title: Adaptaatio-oireyhtymä

text: Selyen mukaan ihminen reagoi voimakkaaseen ärsykkeeseen kolmessa vaiheessa


title: Äänirautapiano

text: Äänirautapiano eli adiafoni on pianoa muistuttava kosketinsoitin, jonka sisällä pienet vasarat lyövät metallisuikaleita pianonkielten sijaan. Ensimmäisen mallin, ja nimen adiaphonon, kehitti Wienissä Schuster vuonna 1819. Sen kielet olivat suoria metallitankoja. Philadelphiassa asunut saksalaissiirtolainen Albert Schoenhut keksi vaihtaa tangot haarukkamaisiin äänirautoihin ja kutsui tuotostaan nimellä "adiaphon". Niiden piti säilyä virityksessä jopa paremmin kuin perinteisen pianon, mutta alkuperäinen viritys on yleensä varsin epämääräinen, eikä sitä ole helppoa muuttaa. Äänirautapianoista ei tullut suurta menestystä, mutta rakennetta on käytetty useissa leikkipianoissa. Halvemmissa malleissa ei ole lainkaan mustia koskettimia; vähimmillään koskettimia on kahdeksan, jolloin pianolla voi soittaa yhden oktaavin ilman ylennettyjä tai alennettuja säveliä. Kooltaan ne ovat yleensä alle puoli metriä leveitä.


title: Äänirautapiano

text: John Cage sävelsi vuonna 1948 teoksen "Suite for Toy Piano". Monet muut klassiset ja jazz-muusikot ovat myös käyttäneet äänirautapianoa, samoin kuin jotkut rock-yhtyeet, mm. Radiohead.


title: Raamatuntutkijat

text: Raamatuntutkijat on uskonnollinen liike, joka polveutui pastori Charles Taze Russellin opetuksista. Hänen seuraajansa kutsuivat itseään "raamatuntutkijoiksi". Russellin kuoleman jälkeen he hajaantuivat, ja heistä tuli muutama pienempi ryhmä. Jotkut ryhmistä ovat lakanneet uskomasta pastori Russellin opetuksiin. Suurin yksittäinen ryhmä, joka polveutuu Raamatuntutkijoista, on Jehovan todistajat. Varsinaisia Raamatuntutkijoita on kuitenkin vielä tuhansia ympäri maailman.


title: Raamatuntutkijat

text: Russellin vaikutuksia ja ajatuksia käyttäneitä ihmisiä:Jehovan todistajat ovat saaneet suurimman osan huomiosta ja heitä kutsutaankin liikkeen "pääosaksi". Tämä johtuu siitä, että he ovat suurin enemmistö niistä, jotka ajattelevat uskonsa polveutuvan pastori Russellin opetuksista. Jehovan todistajien vuosittaisen raportin mukaan aktiivisia jäseniä on 8,2 miljoonaa (2014). Muut ryhmät, joita muodostui Russellin kuoleman jälkeen, erosivat Vartiotorni-seurasta, joka Russellin perustamana uskonnollisen kirjallisuuden painotalona on periytynyt Jehovan todistajat -liikkeen käyttöön. Koska varsinaiset Raamatuntutkijat eivät pidä jäsenrekisteriä, heidän määräänsä ei tiedetä. Rolondo Rodrigues mainitsee kirjassaan "Daughters of the Tower", että Raamatuntutkijoiden määrä on alle 10 000, joista noin puolet toimii Yhdysvaltojen ulkopuolella.


title: Raamatuntutkijat

text: Vuonna 1909 pastori Russell mainitsi, ettei uskollisten kristittyjen tosi kirkkoa kutsuta Uuden Liiton Raamatuntutkijoiden pariin, mutta Uusi Liitto oli tulevaisuutta. Kyseessä oli liitto, joka koski Israelin kansakuntaa. Tämä sai suuren osan lähtemään Raamatuntutkijoiden liikkeestä. Lopputulos oli Uuden Liiton Raamatuntutkijoiden (englanniksi "The New Covenant Bible Students") muodostuminen. He alkoivat pitää kristittyjen uskovien konferensseja opettaen, että kristityt kerättäisiin Uuden Liiton alle. E. C. Hennings, joka oli aiemmin toiminut Australian Raamatuntutkijoiden haaratoimistossa muodosti ryhmittymän, joka alkoi julkaista Uusi Luominen -nimistä lehteä ("The New Creation") vuonna 1940. Tämä johti taas uuteen ryhmittymään, jonka nimi oli the "Christian Millenial Fellowship". Ryhmittymästä tuli Uuden Luomisen Raamatuntutkijoiden julkaisutalo. M.L. McPhail vei Uuden Liiton Raamatuntutkijat Yhdysvaltoihin ja muodosti Uuden Liiton Uskovaiset ("New Covenant Believers") vuonna 1909. Ryhmä julkaisi lehteä, jonka nimi oli "The Kingdom Scribe") vuoteen 1975 saakka. Ryhmä on vieläkin olemassa nimellä Bereijalaisten Raamatuntutkijoiden Kirkko ("Berean Bible Students Church").


title: Raamatuntutkijat

text: Vuonna 1928 italialaisten Raamatuntutkijoiden yhdistys Hartfordista, Connecticutin osavaltiosta otti tukensa pois Vartiotorniseuralta ja vaihtoi nimensä Lopunajan Raamatuntutkijoiden Kirkoksi ("Millennial Bible Students Church"). Lopulta he hylkäsivät Russellin opetukset virheellisinä. Ryhmä toimii nykyään New Jerseyssä.


title: Raamatuntutkijat

text: Useat Raamatuntutkijoiden seurakunnat, jotka pitäytyvät pastori Russellin kirjoituksissa ja näkemyksissä, sanovat olevansa "Yhdistyneitä Raamatuntutkijoita". Kaikki seurakunnat ovat autonomisia, ja vaikka he käyttävät tätä nimitystä, heillä ei välttämättä ole minkäänlaista yhteyttä muihin seurakuntiin. Tämän nimen käyttäjät ovat suurin osio niistä joukoista, jotka erosivat Vartiotorni-seurasta Russellin kuoleman jälkeen. He eivät hyväksyneet Joseph Franklin Rutherfordin valintaa Vartiotorni-seuran uudeksi presidentiksi, eivätkä hänen tekemiään oppimuutoksia. Vuonna 1918 Rutherford erotti neljä Vartiotorniseuran entistä johtokunnan jäsentä. He pitivät itsenäisen Raamatuntutkijoiden konventin erillään Vartiotorni-seurasta. Muutaman kuukauden kuluttua pitämässään toisessa konventissa he perustivat Pastori Russellin raamattuinstituutin. He alkoivat julkaista lehteä, jonka nimi oli "The Herald of Christ's Kingdom", ja lehden päätoimittaja oli R. E. Streeter. Lehteä julkaistaan vielä nykyäänkin, mutta pastori Russellin instituuttia ei enää ole, lukuun ottamatta lehden toimituskomiteaa.


title: Raamatuntutkijat

text:
Australian Berealaisten Raamattu Instituutti (The Australian Berean Bible Institute) muodostettiin vuonna 1918. He julkaisivat lehteä nimeltä "The Voice and the People's Paper". Joitakin seurakuntia on yhä olemassa, mutta Raamatuntutkijoiden määrä Australiassa arvioidaan olevan alle 100.
Joulukuussa 1918 Charles E. Heard ja muutamat muut pitivät Rutherfordin suosituksia ostaa sotaobligaatioita Russellin pasifistisien opetuksien vastaisena. Lopputuloksena oli StandFast Bible Students Associationin perustaminen Portlandissa, Oregonissa. Nimen alkuperä tulee heidän päätöksestään seisoa pastori Russellin pasifististen opetusten takana. Ryhmä hajosi, ja siitä muodostui pienempi ryhmä nimeltä Elijah Voice Society, jonka perusti John A. Herdersen ja C. D. McCray vuonna 1923. Heidät tunnistettiin saarnaamistyöstään ja pasifistisesta toiminnastaan.


title: Raamatuntutkijat

text: Vuonna 1928 Norman Woodworth (C.J. Woodworthin serkku) lähti Vartiotorni-seurasta. Hän oli ollut tekemisissä Vartiotorni-seuran radiolähetysten kanssa. Hän muodosti itsenäisen Raamatuntutkijoiden radio ohjelman "Frand and Earnest". Rahoituksen hoiti Raamatuntutkijoiden Brooklynin seurakunta. Vuonna 1931 perustettiin Aamunkoiton Raamatuntutkijoiden Liitto (Dawn Bible Students Association). Perustajana toimi Norman Woodworth ja muutamat muut. Heidän tarkoituksenaan oli julkaista Raamatun tutkielmia joiden julkaisemisen Vartiotorni-seura virallisesti lopetti vuonna 1927. He julkaisivat lehtistä nimeltä Raamatuntutkijoiden Radiokaiku. Julkaisusta tehtiinkin nopeasti lehti, ja sen nimeksi muutettiin "The Dawn and Herald of Christ's Presence". Aluksi sitä julkaistiin joka toinen kuukausi ja myöhemmin joka kuukausi. Nykyään he yhä julkaisevat lehteä sekä radio ja televisio-ohjelmia. Viime aikoina he ovat alkaneet vetäytyä pois Charles Russellin ajatuksista.


title: Raamatuntutkijat

text: Vuonna 1974 ryhmä raamatuntutkijoita katkaisivat yhteytensä Aamunkoiton raamatuntutkijoihin ja alkoivat kutsua itseään Riippumattomiksi Raamatuntutkijoiksi ("Independent Bible Students"). He päättivät aloittaa uuden ei-opillisen uutis- ja tietolehden julkaisemisen. Lehden nimeksi tuli Raamatuntutkijoiden uutiskirje ("The Bible Students Newsletter"). Lehden menekki kasvoi, ja se on nykyään yksi laajimmin levinnyt Raamatuntutkijoiden julkaisu.


title: Raamatuntutkijat

text: Vaikka Raamatuntutkijoiden seurakunnilla ei ole keskitettyä johtoa, jäsenet pysyvät hyvin sidoksissa toisiinsa. He pitävät vuosittain tai joka toinen vuosi konventteja, jotka pidetään kesäisin. Jäsenet läheltä ja kaukaa ottavat osaa näihin tapahtumiin. Kansainvälinen konventti pidetään Euroopassa, ja se on suurin Raamatuntutkijoiden tapahtuma.


title: Raamatuntutkijat

text: Paul S. L. Johnson perusti Maallikoiden Kotisaarnaajaliikkeen vuonna 1919. Johnsonin kuoleman jälkeen liike joutui sisäisiin ristiriitoihin, ja siitä muodostui pienempiä ryhmittymiä, kuten esimerkiksi Epiphany Bible Students Association ja Laodicean Home Missionary Movement. Johnson uskoi olevansa pienen lauman (144 000) viimeinen jäsen ja hänen kuolemansa jälkeen kaikki mahdollisuudet saada taivaallinen toivo oli ohi. Hänen kuolemansa jälkeen jäsenet lakkasivat ajattelemasta taivaaseen menemistä, ja he uskoivat, että he tulisivat elämään paratiisimaassa Jumalan valtakunnassa.


title: Raamatuntutkijat

text: Vuonna 1917 Alexander F.L. Freytag, joka oli toiminut Sveitsin Vartiotorni-seuran haaratoimiston johtajana vuodesta 1898 eteenpäin, perusti järjestön nimeltä Jehovan Enkelin Raamattu ja Traktaattiseura. ("Angel of Jehovah Bible and Tract Society", tunnettu myös nimillä "Philanthropic Assembly of the Friends of Man and The Church of the Kingdom of God" ja "Philanthropic Assembly"). Kun hän alkoi julkaista mielipiteitään, Vartiotorni-seuran presidentti Rutherford erotti hänet vuonna 1919. Hän julkaisi kahta lehteä, kuukausittaista "The Monitor of the Reign of Justice" ja viikoittaista "Paper for All". Hänen perustamallaan liikkeellä on noin 71 500 jäsentä toiminnassa noin 12 maassa (2009), maissa kuten Sveitsi, Saksa, Ranska, Belgia, UK, USA, Meksiko, Brasilia, Kanada, Australia ja erityisesti Italiassa. . Liike on vuodesta 1951 lähtien keskittänyt toimintansa filantropiaan jättäen nimensä loppuosasta "and The Church of the Kingdom of God" pois.


title: Raamatuntutkijat

text: Jesse Hemery oli yksi lupaavimmista Raamatuntutkijoista Englannissa. Pastori Russell oli nimittänyt hänet Maailmanlaajuisen Raamatuntutkijoiden presidentiksi vuonna 1901. Hän pysyi asemassaan vuoteen 1946 saakka. Vuonna 1951 Vartiotorniseuran presidentti N.H. Knorr erotti hänet, ja hän perusti liikkeen nimeltä Goshen Fellowship. Hän kuoli vuonna 1955, ja hänen perustamansa pieni ryhmittymä on yhä olemassa. Nykyään ryhmää johtaa Frank Lewis Brown.


title: Jori A. Kopponen

text: Jori A. Kopponen on suomalainen entinen taikuri, joka on esiintynyt televisiossa ja tapahtumissa. Nykyään hän työskentelee täysipäiväisesti huutokaupassa Turengissa ja on lopettanut taikomisen.


title: Jori A. Kopponen

text: Kopponen käytti esityksissään arkisia ja välillä jopa hengenvaarallisia välineitä: ladattuja revolvereita ja palavia savukkeita. Jori esitti ohjelmistossaan komiikan lisäksi muun muassa venäläisen ruletin kolmella aseella. Kuuluisin Kopposen tempuista on savukkeensyöntinumero, jossa hän ensin esitti yhden ja useamman palavan savukkeen nielemistekniikoita kunnes show päättyi temppuun, jossa hän nieli askin palavia savukkeita vatsalaukkuunsa. Temppua esittää muutama kymmenen taikuria ympäri maailmaa. Tempun kehitti ja teki tunnetuksi yhdysvaltalainen taikuri Tom Mullica.


title: Jori A. Kopponen

text: Kopponen teki tiivistä yhteistyötä moottorisahajonglööri Juha Kurvisen kanssa yhteisessä "Kopponen & Kurvinen Show’ssa". Omien esiintymisiensä lisäksi Kopponen tuli kuuluisaksi tempauksistaan Raumanmeren juhannus -festivaalilla. Tapahtumassa Kopponen rikkoi tolpassa seisomisen virallisen maailmanennätyksen sekä vapautui pakkopaidasta ja räjähteillä lastatusta autosta. Televisiossa Kopponen esiintyi muun muassa viihdeohjelmissa "Tuomas & Juuso Experience", "Ruben & Joonas", "HUIPS", "Huomenta Suomen" "Ihana aamu", "Hupiklubi", "Älä katso", "Julkkis Big Brother" ja "Katso pois".


title: Jori A. Kopponen

text: Kopponen oli kihloissa stand up -koomikko Krisse Salmisen kanssa, mutta avoliitto päättyi eroon vuonna 2007. Heillä on yhteinen poika Eelis. Sen jälkeen hän oli naimisissa parturi-kampaaja Kirsikka Kopposen kanssa ja heillä on yksi yhteinen lapsi. Kopponen avioitui toisen kerran vuoden 2019 tammikuussa Milla-etunimisen naisen kanssa.


title: Jori A. Kopponen

text: Lokakuussa 2013 Kopponen voitti "Julkkis Big Brother" -ohjelman.


title: Sprengkommando Polangen

text:
Sprengkommando Polangen eli Polangenin komennuskunta, Polangenin erikoiskurssi tai suomalaisten jääkärien suussa myös "Puolangan komennuskunta" tarkoittaa Jääkäripataljoona 27:n erikoiskoulutusvaiheessa järjestettyä hävitystekniikkaan painottunutta "pommarikurssia". Kurssi pidettiin nykyisessä Liettuassa silloisen Polangenin kauppalan alueella ja päättyi jääkärien pääjoukon lähtiessä Suomeen.
Komennuskunnan ensimmäiset 80 miestä koottiin 2. elokuuta 1917 Liepajassa (Libaussa), jossa Jääkäripataljoona 27:ää silloin koulutettiin. Jääkäreille muodostui ennakkokäsitys, että kyse olisi Suomeen lähetettävästä etukomennuskunnasta, Vorkommandosta.


title: Sprengkommando Polangen

text: Joukkoon valittiin "kokeneita ja luotettavia miehiä" ilmeisestikin pitäen silmällä mahdollisuutta toimia itsenäisesti erillään muusta pataljoonasta.


title: Sprengkommando Polangen

text: Sprengkommando Polangeniin osallistuneita jääkäreitä oli lopulta yhteensä 120. Heidän joukossaan olivat mm. tulevat jääkärikenraalit Pietari Autti, Aarne Blick, Kaarlo Heiskanen, Paavo Talvela ja Martti Wallenius.


title: Sprengkommando Polangen

text: Polangen () sijaitsee Liettuassa 20 km pohjoiseen nykyisestä Klaipėdasta ja noin 300 km luoteeseen Vilnasta, noin 20 kilometrin päässä Latvian rajasta. Jääkäriaikaan paikka oli pieni kylpylöistään tunnettu kauppala.


title: Sprengkommando Polangen

text: Jääkärien sinne saavuttua selvisi koulutuksen luonne: kyse olisi osittain vanhan kertauksesta, osittain kokonaan uudesta täydennyskoulutuksesta. Sulo-Veikko Pekkola ja Lennart Nordenswan ovat kuvanneet koulutuksen sisältöä:


title: Sprengkommando Polangen

text: "Pioneerikurssi aloitettiin alusta ja kenellä ei vielä ollut konekivääri selvillä, hänelle se opetettiin. Harjoiteltiin muurien ja siltojen räjäyttämistä ja perehdyttiin keinoihin, joiden avulla nopeimmin voitaisiin tuhota vuosikausien rauhallisen työn tuloksia. Moottoripyörän käsittely ja tiedustelutoiminta olivat myös kurssien ohjelmassa."


title: Sprengkommando Polangen

text: Kurssin alussa tavoitteena oli siis kerrata ja monipuolistaa jääkärien pioneeritaitoja ja muutakin teknistä osaamista. Myöhemmin tulivat ohjelmaan erilaisten naamioitujen tuhoamisvälineiden esittelyt. Pekkola ja Nordenswan mainitsevat esimerkiksi aikasytyttimet ja vaikkapa lihasäilykepurkeiksi naamioidut polttorasiat. Näitä olivat esittelemässä vierailevat asiantuntijakouluttajat.


title: Sprengkommando Polangen

text: Polangenin aika on jäänyt kurssille osallistuneiden jääkärien mieleen myös siitä, että ohjelma siellä oli suhteellisen väljää - harjoituksia oli muutama tunti aamu- ja iltapäivisin - joten aikaa jäi tutustua paikalliseen väestöön ja vaikka parannella omatoimisesti ruokavaliota: "Omenakakku oli hyvin suosittu helpon valmistamistapansa vuoksi ja lettuja omenahillon kera syötiin sangen tiheään."


title: Sprengkommando Polangen

text: Lokakuusta 1917 lähtien alettiin Polangenista käsin valmistella myös kauan odotettuja Suomen-komennuksia. 24. lokakuuta valittiin ensimmäinen komennuskunta, joka siirtyi luutnantti Huyssenin johtamana Danzigiin. Tämä kahdeksan jääkärin ryhmä lähetettiin Suomeen aselaiva S/S Equityn ensimmäisellä matkalla (27. lokakuuta - 30. lokakuuta). Aluksen lasti purettiin Vesterön saarella Vaasan edustalla ja Luodossa.


title: Sprengkommando Polangen

text: Marraskuun alussa matkasivat jääkärit Leo Ekberg, Woldemar Hägglund, Viljo A. Hämäläinen, Veikko Läheniemi, Sulo-Veikko Pekkola, Väinö Strömberg, Yrjö Tenhunen ja Einar Wichmann Danzigiin, josta lähti 12. marraskuuta Suomeen saksalainen sukellusvene UC-57. Sukellusveneen lasti purettiin luodolla Loviisan edustalla veneisiin, jotka veivät jääkärit, aseet ja muut varusteet Kotkaan, Pernajaan ja Porvooseen. Kotkaan aikova venekunta joutui Långön saarella punakaartin pidättämäksi, mutta pidättäjien joukossa ollut Eero Haapalainen laski heidät vapaaksi. Jääkärit tuonut sukellusvene katosi paluumatkallaan.


title: Kiovan kansainvälinen koulu

text: Kiovan kansainvälinen koulu ( eli KIS) perustettiin syyskuussa 1992. Koulussa noudatetaan amerikkalaista koulujärjestelmää ja englannin kielen oppimiseen panostetaan paljon kaikilla luokka-asteilla. Koulu sijaitsee puistoalueella noin 15 minuutin päässä Kiovan keskustasta.


title: Kiovan kansainvälinen koulu

text:
Koulussa on muun muassa uimahalli, monia ympäristötiedon luokkia, päiväkotialue, hyvin varustettu kuvaamataidonluokka, kaksi teatterilavaa ja iso leikkipiha. Ruokalan lisäksi siellä on välipalakahvio koulun oppilaille. Koulupäivät kestävät seitsemän ja puoli tuntia. Oppilaille järjestetään tarvittaessa koulukuljetus bussilla. Koulussa on noin 390 oppilasta ja kouluavustajat mukaan lukien 71 opettajaa. Nuorimmat oppilaat ovat 2-vuotiaita ja vanhimmat lukion päättäviä.
Koulussa on erittäin hyvä ilmaisutaidon ja äidinkielen opetus. Myös matematiikassa saavutukset ovat hyviä. Oppituntien jälkeen voi osallistua monenlaisiin liikuntaharrastuksiin (esimerkiksi jalkapallo ja tennis). Myös kouluaikana on oppilailla yksi valinnaistunti, jolloin voi vaikkapa pelata shakkia tai osallistua erilaisten klubien toimintaan.


title: Kiovan kansainvälinen koulu

text: KIS:n oppilaat osallistuvat CEESAn ("Central East Europe School Association") tapahtumiin eri puolilla itäistä Eurooppaa. CEESA-matkat ovat koulun järjestämiä, mutta matkakulut oppilaiden on maksettava itse.


title: Kiovan kansainvälinen koulu

text: QSI-kouluja on 26 maassa. QSI-koulut ovat kaikki kansainvälisiä, ja niiden tarkoitus on kasvattaa lapsista muita hyväksyviä ihmisiä.


title: Vihreä armeija

text: Vihreä armeija oli ukrainalaisten nationalistien muodostama liitto joka taisteli valkoisia ja punaisia ja anarkisteja vastaan Venäjän sisällissodassa.


title: Vihreä armeija

text: Vihreän armeijan toiminta oli yleistä Ukrainassa ja Etelä-Venäjällä. Monet armeijan jäsenet olivat etniseltä taustaltaan vainottuja Venäjällä.


title: Vihreä armeija

text: Merkittävimmät armeijan tukialueet olivat Etelä-Ukrainassa ja Kubani–Mustanmeren alueella heitä johti atamaani Grigorieff. Noin 15 000 vihreätä taisteli vuonna 1919 Anton Denikinin joukkoja vastaan. Puolisotilaalliset osastot liittoutuivat vuonna 1920 Krimin kapinallisen armeijan kanssa ja taistelivat punaisten kanssa Pjotr Wrangeliä vastaan. Vuoden 1920 lopulla Vihreä armeija oli hajonnut. Jotkut menivät taistelemaan punaisten puolelle, jotkut taas valkoisten kanssa.


title: Aleš Hemský

text: Aleš Hemský (s. 13. elokuuta 1983 Pardubice, Tšekkoslovakia) on tšekkiläinen jääkiekkoilija, pelipaikaltaan oikea laitahyökkääjä. Hän siirtyi heinäkuussa 2014 NHL-seura Dallas Starsiin. Hemský on pelannut NHL:ssä yhteensä yli 650 runkosarjaottelua. Hän voitti maailmanmestaruuden vuonna 2005.


title: Aleš Hemský

text: Ennen uraansa Pohjois-Amerikassa Hemský kiekkoili synnyinkaupunkinsa HC Pardubicessa. Hän pelasi ensimmäiset ottelunsa aikuisten sarjoissa kaudella 1999–2000, jolla hän pelasi neljä ottelua Tšekin Extraligassa. Vuonna 2000 hän siirtyi Olympiques de Hulliin kanadalaiseen LHJMQ-junioriliigaan, jossa hän pelasi kaksi kautta. Hän teki kaudella 2000–2001 68 runkosarjaottelussa 100 tehopistettä, 36 maalia ja 64 syöttöpistettä ja oli joukkueensa paras pistemies. Kaudella 2001–2002 hän teki 53 runkosarjaottelussa 97 tehopistettä, 27 maalia ja 70 syöttöpistettä, ollen joukkueensa paras maalintekijä. Vuonna 2001 hänet nimettiin sekä Canadian Hockey Leaguen että LHJMQ:n tulokkaiden tähdistökentälliseen sekä palkittiin Trophée Michael Bossylla. Vuonna 2002 hänet nimettiin Canadian Hockey Leaguen kolmanteen ja LHJMQ:n toiseen tähdistökentälliseen.


title: Aleš Hemský

text: Edmonton Oilers varasi Hemskýn ensimmäisellä kierroksella, vuorolla 13. Hemský pelasi ensimmäisen NHL-ottelunsa kaudella 2002–2003, jolla hän pelasi yhteensä 59 runkosarjaottelua ja teki 30 tehopistettä. Hän sijoittui koko NHL:ssä tulokkaiden pistepörssissä kahdeksanneksi. Kaudeksi 2004–2005 hän palasi HC Pardubiceen, kun NHL-kausi peruuntui työsulun vuoksi. Pardubice voitti Tšekin mestaruuden keväällä 2005. Hemský teki Extraligan 16 pudotuspeliottelussa 14 tehopistettä, eniten joukkueensa pelaajista, ja hänet nimettiin pudotuspelien arvokkaimmaksi pelaajaksi.


title: Aleš Hemský

text: Hemský oli kolmella NHL-kaudella, , ja , Edmontonin paras pistemies. Ennätyspisteensä runkosarjassa hän teki kaudella 2005–2006, jolloin hän teki 77 tehopistettä, 19 maalia ja 58 syöttöpistettä. Saman kauden pudotuspeleissä, keväällä 2006, Edmonton eteni Stanley Cupin finaaleihin, mutta mestaruuden voitti Carolina Hurricanes otteluvoitoin 4–3.


title: Aleš Hemský

text: Loukkaantumiset vaivasivat Hemskýä kaudella 2009–2010, jolloin hän oli olkapääleikkauksen vuoksi pelaamatta 57 ottelussa. Hän pelasi kauden aikana vain 22 ottelua. Kaudella 2010–2011 Hemský pelasi 47 ottelua, sillä häntä vaivasivat jalka-, nivus- ja olkapäävammat. Hänet valittiin tammikuussa 2011 un, mutta hän ei pelannut ottelussa loukkaantumisen vuoksi.


title: Aleš Hemský

text: Maaliskuussa 2014 Hemský siirtyi NHL-kauden 2013–2014 siirtotakarajapäivänä Ottawa Senatorsiin, joka antoi Edmontonille vaihdossa viidennen kierroksen varausvuoron NHL:n varaustilaisuudessa 2014 sekä kolmannen kierroksen varausvuoron NHL:n varaustilaisuudessa 2015. Hemský pelasi Edmonton Oilersissa yhdellätoista kaudella ja on seuran historian neljänneksitoista eniten runkosarjaotteluita pelannut (652) sekä kahdeksanneksi eniten tehopisteitä runkosarjassa tehnyt (142+335=477) pelaaja. Heinäkuussa 2014 hän siirtyi vapaana pelaajana Dallas Starsiin kolmivuotisella sopimuksella.


title: Aleš Hemský

text: Hemský on edustanut Tšekin maajoukkuetta aikuisten arvokilpailuissa viidesti. Hän on pelannut maailmanmestaruuskilpailuissa vuosina 2005, 2009 ja 2012. Vuoden 2005 turnauksessa Tšekki voitti kultaa ja vuonna 2012 pronssia. Hemský on pelannut myös kaksissa talviolympialaisissa, Torinon kisoissa 2006, joissa Tšekki voitti pronssia, ja Sotšin kisoissa 2014. Vuonna 2002 hän pelasi jääkiekon nuorten maailmanmestaruuskilpailuissa.


title: Aleš Hemský

text: The Hockey Newsin mukaan Hemský on hyvä luistelija ja hän pelaa hyvin kiekollisena. Hänellä on hyvä pelivaisto ja hän on hyvä hyökkäyspelin rakentaja. Hemský ei kuitenkaan lauo tarpeeksi usein ja jättää hyvätkin maalintekopaikat käyttämättä. Hän on fyysisesti heikko, mikä vaikeuttaa pelaamista kaukalon kulmissa. Hemskýllä on lisäksi puutteita karvauspelaamisessa.


title: Emma Thompson

text: Dame Emma Thompson, DBE (s. 15. huhtikuuta 1959) on Bafta- ja Oscar-palkittu englantilainen näyttelijä, koomikko ja elokuvakäsikirjoittaja.


title: Emma Thompson

text: Thompson syntyi näyttelijäperheeseen Paddingtonissa, Lontoossa. Hänen isänsä on englantilainen näyttelijä Eric Thompson ja äitinsä skotlantilainen näyttelijä Phyllida Law. Myös hänen sisarensa Sophie Thompson on näyttelijä.


title: Emma Thompson

text: Thompsonin ensimmäinen suuri rooli oli romanttisessa komediassa "Pitkä jenkki" (1990). Hänen uransa suuntautui vakavampiin rooleihin kriitikoiden ylistämissä osasuorituksissa alkaen vuoden 1992 elokuvasta "Talo jalavan varjossa" ("Howard's End") (mistä hänelle myönnettiin parhaan naisnäyttelijän Oscar-palkinto), elokuvassa "Pitkän päivän ilta" ("The Remains of the Day") Anthony Hopkinsin vastanäyttelijänä ja tosielämän brittitaiteilija Dora Carringtonin roolissa elokuvassa "Carrington" (1995). Hän voitti seuraavan Oscar-palkintonsa vuonna 1996 Jane Austenin "Järki ja tunteet" -romaanin elokuvakäsikirjoituksesta, elokuvan jossa hän myös näytteli pääroolia. Thompson on ensimmäinen ja tähän mennessä ainoa henkilö, joka on voittanut Oscarin sekä näyttelemisestä että käsikirjoituksesta. Thompson on sanonut säilyttävänsä Oscar-patsaitaan alakerran kylpyhuoneessa, missä ne herättävät vähemmän huomiota kuin edustavammalla paikalla.


title: Emma Thompson

text: Thompson on palkittu myös Emmyllä vuonna 1997 roolistaan "The Ellen Show’n" vierailevana tähtenä. Hän esitti ohjelmassa parodiaa itsestään. Viime aikoina Thompson on esiintynyt kevyemmissä rooleissa sivuosanäyttelijänä, kuten esimerkiksi komediassa "Rakkautta vain" (2003) ja elokuvassa "Harry Potter ja Azkabanin vanki" (2004). Thompsonin käsikirjoittama elokuva "Nanny McPhee – satumainen lastenvahti" sai ensi-iltansa lokakuussa 2005.


title: Emma Thompson

text: Thompson meni naimisiin Kenneth Branaghin kanssa (he esiintyivät yhdessä elokuvassa "Fortunes of War") 20. elokuuta 1989. He esiintyivät yhdessä muun muassa elokuvissa "Murha menneisyydestä", "Kuningas Henrik V" ja "Paljon melua tyhjästä". Pari erosi lokakuussa 1995.


title: Emma Thompson

text: Vuonna 2003 Thompson meni naimisiin näyttelijä Greg Wisen kanssa, jonka kanssa hänellä on vuonna 1999 syntynyt yhteinen tytär, Gaia Romilly Wise.


title: Adjutantti

text: Adjutantti (latinan verbistä "adiutare", auttaa) on upseeri, joka avustaa ylempiarvoista upseeria. Yleensä ainakin Puolustusvoimien ylimmällä johdolla on käytössään adjutantteja. Suomessa puolustusministerillä on yksi adjutantti, Puolustusvoimien ylipäälliköllä eli tasavallan presidentillä heitä on kolme. Tällä hetkellä puolustusvoimain komentajalla, pääesikunnan päälliköllä ja operaatiopäälliköllä on omat adjutanttinsa.


title: Adjutantti

text: Adjutanttien asema vaihtelee maasta toiseen. Ranskassa komppanian ylimmän aliupseerin virka on nimeltään adjutantti. Yhdysvalloissa kansalliskaartin komentaja on ”valtionadjutantti”, State adjutant.


title: Adjutantti

text: Sivuadjutantti oli Venäjän keisarin henkilökohtainen adjutantti. Kenraalin arvoluokkaan kohotettuna hän oli kenraaliadjutantti. Ruotsin armeijassa kenraaliadjutantti oli 1700- ja 1800-luvuilla ylipäällikön apulaisena toimiva upseeri. Ruotsissa oli myös 1790-luvulta vuoteen 1840 kaksi kuninkaan kenraaliadjutanttia, toinen maavoimia ja toinen laivastoa varten. Heidän tehtävänsä oli esitellä komentoasiat, varsinkin henkilöasiat, kuninkaalle. Kenraaliadjutantti on ollut kenraalimajurin ja everstin välinen arvoaste Ruotsin armeijassa. Myös keisarillisen Saksan ja Venäjän armeijoissa on ollut kenraaliadjutantteja.


title: Adjutantti

text: Suomessa tasavallan presidentin adjutantit ovat puolustusvoimien palveluksessa olevia upseereja, jotka on komennettu tasavallan presidentin kansliaan presidentin avustajiksi. Tasavallan presidentin 1. adjutantti on kansliapäällikön ohella kanslian keskeinen henkilö, ja heidän tehtävänsä nivoutuvat läheisesti toisiinsa. 1. adjutantti on ylin valtionpäämiehen turvallisuudesta vastaava henkilö ja tässä tarkoituksessa hänen on pidettävä jatkuvasti yhteyttä Puolustusvoimiin, Rajavartiolaitokseen ja poliisiviranomaisiin. Hän toimii myös protokollapäällikkönä, joka esittelee presidentille hänen ohjelmaansa kuuluvat asiat, vastaanottaa ja lajittelee presidentille saapuvan postin, vastaa valtiovierailujen käytännön toteutuksesta, valmistelee presidentin lomamatkat, seuraa presidenttiä matkoilla kotimaassa ja ulkomailla sekä vastaa niiden teknisistä järjestelyistä. 2. ja 3. adjutantit toimivat lähinnä 1. adjutantin avustajina eri tehtävissä ja hänen sijaisinaan.


title: AEG

text:
AEG (Allgemeine Elektricitäts-Gesellschaft ’yleinen sähköyhtiö’) oli saksalainen sähkölaitteita ja kodinkoneita valmistanut yhtiö. Se oli perustettu 1883 ja aloitti kaupallistamalla eräitä Thomas Edisonin keksintöjä, joiden oikeudet taitava saksalainen liikemies Emi Rathenau oli ostanut.
AEG siirtyi vuonna 1985 Daimler-Benzin (myöhemmin DaimlerChrysler) omistukseen, joka alkoi 1990-luvulla myydä AEG:n yksiköitä. Sähkötyökalut myytiin ruotsalaiselle Atlas Copcolle ja automaatiotekniikka ranskalaiselle Schneider Electricille. Vuonna 2017 AEG-työkalut olivat hongkongilaisen Techtronic Industries -yhtiön (TTI) omistuksessa. Kodinkoneiden valmistus myytiin vuonna 1996 ruotsalaiselle Electroluxille, joka edelleen käyttää AEG-tuotemerkkiä. AEG:n kuljetusvälineyksikkö AEG Transportation siirrettiin samana vuonna ABB:n kanssa perustetulle yhteisyritykselle Adtranzille. Vuonna 1997 jäljellä ollut osa AEG-yhtiöstä pilkottiin ja myytiin osina.


title: Escobar

text: Escobar on latinalaisamerikkalainen sukunimi, jolla tunnetaan muun muassa seuraavat henkilöt:


title: Aerofoni

text: Aerofoni on yleisnimi soittimille, jotka ottavat ilmavirtauksesta ääniaalloiksi muunnettavaa energiaa. Tämä tapahtuu ilman, että soittimen tai siinä olevan kielen vapaa värähtely suoraan tuottaisi merkittävää ääntä. Nimityksen keksivät Erich Moritz von Hornbostel ja Curt Sachs luokitellessaan musiikki-instrumentteja vuonna 1914. Hornborstel–Sachs-luokittelussa aerofonit jaetaan edelleen kahteen alaluokkaan:


title: Tarmo Neemelo

text: Tarmo Neemelo (s. 10. helmikuuta 1982 Paide, Viron SNT, Neuvostoliitto) on virolainen jalkapalloilija, joka pelaa Viron Meistriliigan JK Nõmme Kaljussa. Isokokoisen (190 cm ja 90 kg) Neemelon pelipaikka on hyökkääjä.


title: Tarmo Neemelo

text: Neemelo edusti ammattilaisuransa aluksi kotimaansa Kuressaarea (2000–2003) ja TVMK:ta (2004–2005). Hänen vuonna 2005 Meistriliigassa tekemänsä 41 maalia nostivat hänet yhdeksi Kultaisen kengän voittajaehdokkaista. Hän sijoittui lopulta sijalle 12, vaikka tekikin määrällisesti eniten maaleja kaikista Euroopan pääsarjapelaajista.


title: Tarmo Neemelo

text: Kaudeksi 2006 Neemelo siirtyi Ruotsiin Allsvenskanin Helsingborgiin, jossa pelit kuitenkin jäivät vähiin. Hän palasi vielä saman kauden aikana TVMK:hon lainalle. Ennen kauden 2007 alkua Neemelo kävi myös Suomessa HJK:n ja TPS:n testissä saamatta kuitenkaan sopimusta. Näin hänet lainattiin Ruotsin Superettanin Sundsvalliin.


title: Tarmo Neemelo

text: Helmikuussa 2008 Neemelo siirtyi Helsingborgista Suomen Veikkausliigan Myllykosken Palloon. Kaudella 2008 hän pelasi 24 ottelussa ja oli kahdeksalla maalillaan joukkueen paras maalintekijä. Helmikuussa 2009 hän siirtyi 1,5-vuotisella sopimuksella Belgian Jupiler Pro Leaguen Zulte Waregemiin, johon siirtyi samaan aikaan myös MyPa-joukkuetoveri Eetu Muinonen. Vuonna 2009 Neemelo palasi Viroon ja pelasi FC Levadiassa kausina 2009–2010. Kaudesta 2011 lähtien hän on edustanut JK Nõmme Kaljua.


title: Tarmo Neemelo

text: Neemelo on pelannut myös Viron maajoukkueessa.


title: Sebastiano Caboto

text: Sebastiano Caboto tai Sebastian Cabot (noin 1484–1557) oli italialais-englantilainen tutkimusmatkailija. Hän kertoi englantilaisille olevansa kotoisi Bristolista, mutta muuttaneensa lapsena Venetsiaan. Italialaisille hän puolestaan kertoi olevansa Englannissa opiskellut venetsialainen. Hänen on väitetty matkustaneen isänsä Giovanni Caboton seurueessa vuonna 1498 Englannista Newfoundlandiin, mutta luultavasti historioitsijat ovat vain sekoittaneet isän ja pojan matkat.


title: Sebastiano Caboto

text: Vuonna 1512 Sebastiano Caboten tiedetään olleen Henrik VIII:n palveluksessa kartoittajana Greenwichissä. Hän teki töitä myös Espanjan hoville, ja tarjoutui salaa etsimään Luoteisväylää Kiinaan venetsialaisten lukuun.


title: Sebastiano Caboto

text: Vuosina 1525–1530 hän kartoitti Etelä-Amerikkaa. Huonon käytöksen takia hänet karkotettiin Pohjois-Afrikkaan.


title: Sebastiano Caboto

text: Sebastian Caboten muistinpanot laajoilta matkoilta ovat kadonneet, mutta yksi kopio hänen piirtämästään maailmankartasta on tallella Pariisissa Kansalliskirjastossa.


title: M/S Sally Albatross

text: M/S Sally Albatross on kahden eri laivan nimi:


title: Iced Earth

text: Iced Earth on yhdysvaltalainen metalliyhtye, joka musiikissaan yhdistelee thrash metalia, power metalia ja NWOBHM-tyyliä.


title: Iced Earth

text: Kitaristi Jon Schaffer perusti yhtyeen Indianassa vuonna 1984 nimellä Purgatory. Floridaan muuton ja nimenvaihdon jälkeen heidän vuonna 1988 tekemänsä demo "Enter the Realm" herätti Century Media -levy-yhtiön kiinnostuksen ja heidän kauttaan julkaistiin yhtyeen nimeä kantanut debyyttialbumi vuonna 1991. Seuraavana vuonna ilmestynyttä "Night of the Stormrider" -albumia seurasi kolmen vuoden tauko. Iced Earth palasi vuonna 1995 albumillaan "Burnt Offerings", jolloin mikrofonin varteen John Greelyn tilalle oli pestattu Matt Barlow, joka saavutti heti kuulijoiden varauksettoman suosion. Seuraavana vuonna ilmestynyt "The Dark Saga" oli Spawn-sarjakuvan ympärille kasattu teema-albumi.


title: Iced Earth

text: Barlow jatkoi yhtyeen keulakuvana vielä albumeilla "Something Wicked This Way Comes" (1998), "Horror Show" (2001) sekä cover-albumilla "Tribute to the Gods" (2002), mutta jätti yhtyeen syyskuun 11. päivän terrori-iskujen jälkeen siirtyäkseen lainvalvonnan pariin. Hän työskentelee nykyään poliisina Delawaren osavaltiossa Yhdysvalloissa. Barlow’n paikkaajaksi tuli Judas Priestistä Rob Halfordin tieltä väistymään joutunut Tim Owens, jonka ensimmäinen tuotos Iced Earthin riveissä oli alkuvuodesta 2004 ilmestynyt albumi "The Glorious Burden". Albumi oli teema-albumi aiheinaan monet historialliset tapahtumat ja henkilöt kuten Waterloon taistelu, Hunnien kuningas Attila sekä huipentumanaan kolmiosainen trilogia, joka kertoi Yhdysvaltain sisällissodan Gettysburgin taistelusta vuonna 1863.


title: Iced Earth

text: Syyskuussa 2007 Iced Earth julkaisi albumin "Framing Armageddon". Se on "Something Wicked This Way Comes" -albumiin perustuvien teema-albumeiden ensimmäinen osa, toinen osa "The Crucible of Man" ilmestyi vuonna 2008.


title: Iced Earth

text: 5. joulukuuta 2007 Schaffer ilmoitti yhtyeen sivustolla Barlow’n palaavan takaisin Iced Earthiin. Schaffer oli keskustellut kiertueella useiden yhtyeen kuulijoiden kanssa ja useimmiten ilmeni, että Barlow’ta kaivattiin takaisin. Schaffer sai myös tietää, että Barlow oli palannut metallimusiikin pariin Pyramaze-yhtyeen laulajana ja näin ollen otti häneen yhteyttä kysyäkseen, mitä mieltä hän olisi myös Iced Earthiin paluusta. Barlow näin ollen lauloi 2008 ilmestyneen Something Wicked -saagan toisella osalla. Matt Barlow lähti kuitenkin yhtyeestä toistamiseen 2011, ja hänen tilalleen tuli Stu Block, joka myös laulaa Iced Earthin seuraavana vuonna julkaistulla studiolevyllä Dystopia. Albumin julkaisun jälkeen yhtye suoritti maailmankiertueen, jolla nauhoitettiin myös livealbumi "Live in Ancient Kourion".


title: Iced Earth

text: Yhtye alkoi työstää seuraavaa studioalbumiaan vuonna 2013, ja 2014 julkaistiin "Plagues of Babylon".Laulajat


title: Iced Earth

text: Kitaristit


title: Iced Earth

text: Basistit


title: Iced Earth

text: Rumpalit


title: Andres Oper

text: Andres Oper (s. 7. marraskuuta 1977 Tallinna, Viron SNT, Neuvostoliitto) on virolainen entinen jalkapalloilija, joka on pelipaikaltaan hyökkääjä.


title: Andres Oper

text: Oper aloitti ammattilaisuransa 16-vuotiaana vuonna 1994 FC Lellessä, missä ehti pelata vain yhden ottelun. Tallinnan FC Flora osti Operin FC Lellestä vuonna 1995 ja siellä Oper pelasi kymmenen ottelua ennen kuin siirtyi kesken kauden JK Vaprus Pärnuun. JK Vaprus Pärnuussa Oper teki neljä maalia kymmenessä ottelussa ennen kuin siirtyi takaisin vuonna 1996 FC Lelleen. Vuonna 1997 Oper siirtyi taas FC Lellestä FC Flora Tallinnaan, missä pelasi kaksi vuotta ja teki 42 maalia 63 ottelussa. Vuonna 1999 Oper ostettiin Tanskan mestarijoukkueeseen Aalborg BK:hon seitsemällä miljoonalla Tanskan kruunulla ja on tällä hetkellä kallein Aalborg BK:n ostama pelaaja. Ensimmäisellä vuodella Aalborg BK:ssa Oper valittiin "Vuoden taistelijaksi". Vuonna 2003 Oper siirtyi Aalborg BK:sta Venäjän FK Torpedo Moskovaan, jossa teki kahdeksan maalia 53 ottelussa.


title: Andres Oper

text: Vuonna 2005 hän siirtyi FK Torpedosta Alankomaiden Eredivisiessä pelaavaan Roda J.C.:n ja teki ensimmäisellä kaudella 8 maalia. Oper oli joukkueen paras maalintekiä 11 maalilla kaudella 2006–2007 Eredivisien paras maalintekijä Afonso Alves) ja kun hänelle tarjottiin uutta sopimusta hän kieltäytyi ja teki viimeisen kierroksen ottelussa kaksi maalia. Pari viikkoa myöhemmin hänelle tarjottiin uutta sopimusta, mikä kestää vuoden 2009 kevääseen. Oper suostui sopimukseen ja tämän hetkisen sopimuksen mukaan hän on Alankomaissa vähintään vuoden 2009 kevääseen asti. Yhteensä hän on pelannut neljän maan pääsarjoissa 280 ottelua ja tehnyt 86 maalia.


title: Andres Oper

text: Oper:n sopimus Rodan kanssa loppui kesällä 2009 ja Operista tuli vapaa pelaaja. Hän siirtyi myöhemmin kiinalaiseen Shanghai Shenhuaan. Oper pelasi Kiinassa vain kuusi ottelua ilman maalimerkintöjä ja siirtyi sen jälkeen tammikuussa 2010 takaisin Hollantiin Den Haagin joukkueeseen. Haagissa pelatun 12 ottelun jälkeen Oper siirtyi syyskuussa vapaana pelaajana Kyprokselle Larnakaan, jossa pelasi kauden loppuun. Tammikuussa 2012 Oper teki vielä sopimuksen Nea Salamiksen joukkueeseen, jossa päätti uransa.


title: Andres Oper

text: Oper aloitti Viron maajoukkueessa 17–vuotiaana ja on Viron maajoukkueen kaikkien aikojen paras maalintekijä 38 maaottelumaalillaan. Maaotteluita hän on pelasi urallaan 134, mikä riittää vastaavassa tilastossa kolmanteen sijaan.


title: Suomen Russponiyhdistys

text: Suomen Russponiyhdistys ry on gotlanninrussien virallinen rotujärjestö Suomessa ja Suomen vanhin ponirotuyhdistys. Yhdistys perustettiin vuonna 1975 nimellä Siitosyhdistys Russ Avelsförening. Perustava kokous pidettiin 20. huhtikuuta 1975 Eva Wreden koolle kutsumana Rabbelugnin kartanossa. Marketta Salmenpohja (o.s. Nyqvist) valittiin yhdistyksen ensimmäiseksi puheenjohtajaksi. Suomessa oli tällöin 30 puhdasrotuista russtammaa ja kaksi jalostusoritta. Yhdistyksen tarkoitus oli ryhtyä huolehtimaan ponien rekisteröinnistä ja kantakirjauksesta, mutta tähän ei saatu lupaa. Gotlanninrussien suomalaisesta kantakirjasta vastaa Suomen Hippos, joka on sitoutunut noudattamaan rodun alkuperämaan Ruotsin jalostusohjesääntöä.


title: Suomen Russponiyhdistys

text: Vuosina 1996–2013 yhdistyksen nimenä oli Suomen Russ-ponien Ystävät ry. Vuonna 2014 otettiin käyttöön nykyinen nimi, Suomen Russponiyhdistys. Yhdistyksen tarkoituksena on edistää russponien jalostusta, tunnettavuutta ja käyttöä. Yhdistys järjestää muun muassa näyttelyitä ja kilpailuja sekä julkaisee jäsenlehteä. Jäsenyys ei edellytä ponin omistamista, vaan kuka tahansa rodusta kiinnostunut voi liittyä yhdistyksen jäseneksi.


title: Suomen Russponiyhdistys

text: Suomen Russponiyhdistys


title: Indrek Zelinski

text: Indrek Zelinski (s. 13. marraskuuta 1974 Pärnu, Viron SNT, Neuvostoliitto) on virolainen 184 senttimetriä pitkä jalkapalloilija, joka edusti urallaan useita seuroja Virossa, Suomessa, Ruotsissa ja Tanskassa. Zelinskin pelipaikka on hyökkääjä.


title: Indrek Zelinski

text: Zelinski aloitti uransa kotikaupungissaan Pärnu JK:n riveissä. Ennen ulkomaille siirtymistään hän edusti myös JK Tervis Pärnua ja FC Floraa, kunnes siirtyi Suomeen FC Lahden joukkueeseen. Lahdesta Zelinski muutti Tanskaan, Aalborg BK:hon. Kauden 2003 hän pelasi Ruotsissa Landskronan riveissä ja seuraavaksi kaudeksi hän palasi Tanskaan, tällä kertaa BK Fremiin. Kööpenhaminalaisseurassa vietetty kausi jäi hänen toistaiseksi viimeisekseen ulkomailla, ja hän palasi kotimaahansa FC Levadia Tallinnaan.


title: Indrek Zelinski

text: Kahdesti Viron mestaruuden voittanut Zelinski on pelannut Viron maajoukkueessa 103 ottelua. Maaottelumaaleja hän on tehnyt 27, mikä riittää maajoukkueen maalintekijätilastossa toiseen sijaan.


title: SS Sultana

text: SS Sultana oli Mississippijoella liikennöinyt siipiratashöyrylaiva, joka tuhoutui 27. huhtikuuta 1865 tapahtuneessa höyrykattilan räjähdyksessä ja sitä seuranneessa tulipalossa. Onnettomuudessa sai surmansa arviolta 1 700 ihmistä; kaikkiaan raskaasti ylikuormatulla aluksella oli onnettomuuden sattuessa noin 2 400 ihmistä. Matkustajamäärä oli suurin, mitä yksi alus oli koskaan kuljettanut Mississippijoella.


title: SS Sultana

text: "Sultanan" räjähdys on edelleen vakavin vesiliikenteessä sattunut yksittäinen onnettomuus Yhdysvalloissa. Suuresta kuolonurhien määrästä huolimatta tapaus sai vähän palstatilaa sanomalehdissä, sillä lehdet keskittyivät edellisellä viikolla tapahtuneen presidentti Abraham Lincolnin murhan uutisointiin sekä sisällissodan päättymiseen.


title: SS Sultana

text: SS "Sultana" rakennettiin Ohiossa Cincinnatin telakalla ja laskettiin vesille tammikuussa 1863. Aluksen pituus oli 78 metriä, ja se pystyi majoittamaan enimmillään 376 henkilöä, johon lasketaan mukaan 80 miehistön jäsentä. Aluksen nimi tarkoittaa sulttaanin vaimoa, sisarta tai äitiä. Laivan omistajalle kapteeni Preston Lodwickille "Sultana" oli jo neljäs samanniminen alus. Kolme edellistä "Sultanaa" olivat tuhoutuneet edellisillä vuosikymmenillä onnettomuuksissa.


title: SS Sultana

text: Laiva oli suunniteltu lähinnä St. Louisin ja New Orleansin väliseen matkustajaliikenteeseen, ja sitä pidettiin yhtenä aikakautensa edistyksellisemmistä höyrylaivoistaja. "Sultana" oli varustettu kevyillä putkimaisilla höyrykattiloilla, jollaisia ei siihen aikaan käytetty vielä yleisesti. Siinä oli myös aikakautensa edistyksellisimpiä turvalaitteita, joihin kuului muun muassa turvallisuusmittarit. Mittarit yhdistivät ulkoilmaa höyrykattiloihin niiden sisäisen paineen noustessa määrätyn rajan yli. Lisäksi laivassa oli kolme sammutustyöpumppua, yksi metallinen pelastusvene ja puinen jooli sekä 90 metriä paloletkua, 30 ämpäriä, viisi sammutustyökirvestä ja 76 pelastusrengasta.


title: SS Sultana

text: Ensimmäisen vuoden aikana "Sultana" joutui kahdesti Etelävaltioiden joukkojen tulituksen kohteeksi ja kärsi jonkin verran vaurioita. Kapteeni Lodwick käytti alustaan liittovaltion hallituksen kuljetuksiin ja ansaitsi vuoden aikana lähes kaksinkertaisena summan, jonka oli "Sultanasta" maksanut. Alkuvuodesta 1864 Lodwick myi "Sultanan" 80 000 dollarin summasta kolmelle sijoittajalle, joista yksi oli aluksen tuleva kapteeni Cass O. Mason.


title: SS Sultana

text: "Sultana" lähti kohtalokkaalle matkalleen New Orleansista 21. huhtikuuta 1865. Sadan matkustajan lisäksi laiva kuljetti sikoja, muuleja ja sokeritynnyreitä. Yhdessä höyrykattilassa oli vuoto, joka tukittiin Vicksburgissa aluksen kapteenin kehotuksesta kahdella metallilevyllä.


title: SS Sultana

text: Kun "Sultana" jätti Vicksburgin 24. huhtikuuta, sen kansilla ja hyteissä oli yli 2 000 matkustajaa. Suurin osa näistä oli Vicksburgista tulleita Pohjoisvaltioiden sotilaita, jotka olivat juuri päässeet sotavankeudesta Etelävaltioiden pahamaineisista vankileireistä, kuten Cahabasta ja Andersonvillestä. Yhdysvaltain hallitus oli tehnyt aluksen omistajan kanssa sopimuksen sotavankien kuljettamisesta takaisin pohjoiseen. Aluksen matkustajakapasiteetti ylitettiin samalla kuusinkertaisesti, ja esimerkiksi yläkannelle ahtautuneiden sotilaiden painosta koko kansi taipui. Useimmat sotilaista olivat heikkokuntoisia, pitkän vankeuden, taisteluvammojen ja tautien runtelemia. Muutamat siviilimatkustajat huomauttivat asiasta kapteeni Masonille, joka vakuutti tukirakenteiden kestävän.


title: SS Sultana

text: Ensimmäisen kerran suuronnettomuus oli lähellä 26. huhtikuuta, kun "Sultana" poikkesi Helenaan Arkansasissa. Joen länsirannalla ollut valokuvaaja sai kansimatkustajat ryntäämään aluksen portin puoleiselle laidalle päästäkseen joukkokuvaan. Painopisteen nopea muuttuminen yläkannella heilautti alusta voimakkaasti ja oli kaataa sen kyljelleen.


title: SS Sultana

text: "Sultana" viipyi vain hetken Helenassa ja saapui Memphisiin Tennesseehen saman illan aikana. Aluksen purkaessa lastiaan osa sotilaista poistui kaupunkiin juhlimaan Pohjoisvaltioiden voittoa. Kello 23.00 "Sultana" erkani laiturista, otti läheisestä hiilivarastosta tuhat bushelia kivihiiltä polttoaineekseen ja suuntasi kulkunsa pohjoiseen.


title: SS Sultana

text: Kolmen höyrykattilan lähes samanaikainen räjähdys tapahtui vajaa 12 kilometriä pohjoiseen Memphisin satamasta 27. huhtikuuta 1865 kello 2.00 aamuyöllä. Räjähdyksen voima oli niin suuri, että useita kansimatkustajia sinkoutui veteen ja suuri osa aluksen kansirakenteista sortui. Kattilan lämmitykseen käytetyt palavat kivihiilikokkareet sinkoutuivat ympäri laivaa ja saivat aikaan sarjan tulipaloja. Hytteihin ahtautuneista matkustajista vain harvat selvisivät ulos. Räjähdyksen jäljiltä selviytyneiden täytyi valita joko kuolema tulipalossa tai hyppääminen tulvivaan Mississippiin. Useimmat valitsivat jälkimmäisen vaihtoehdon. Suurin osa heistä hukkui tai kuoli hypotermiaan. Vedessä sotilaat tappelivat keskenään päästäkseen ainoaan pelastusveneeseen, joka ylikuormituksen seurauksena vajosi pinnan alle. Veteen selviytyneiden pelastumista haittasi joen leveys, joka onnettomuuspaikalla oli noin kuusi kilometriä.


title: SS Sultana

text: Monet Mississippin varrella asuneet ihmiset kuulivat räjähdyksen ja kokoontuivat rannoille katsomaan tapahtunutta. He näkivät tulen loimun pimeällä joella ja kuulivat kaukaisia huutoja mutta eivät voineet auttaa.


title: SS Sultana

text: Yli tunti räjähdyksen jälkeen onnettomuuspaikalle saapui höyryalus "Bostonia ll", jonka miehistö aloitti välittömästi eloonjääneiden poimimisen joesta. Tieto "Sultanan" kohtalosta levisi nyt nopeasti eteenpäin, ja useita aluksia kerääntyi paikalle. Onnettomuuden uhrien etsintä Mississippijoesta jatkui viikkojen ajan. Joella liikkuvat tekivät kymmeniä huomioita joentöyräille ajautuneista ruumiista. Tykkiveneet poimivat vainajia ylös, käärivät ne purjekankaaseen ja suorittivat nopean hautaamisen veteen. Yhdysvaltain armeijan käytössä olleen höyrylaiva USS "Vindicatorin" miehistö kertoi joutuneensa puhdistamaan aluksen siipirattaita niihin tarttuneista monista silpoutuneista ruumiista.


title: SS Sultana

text: St. Louisissa ilmestyvä "Daily Missouri Democratia" kirjoitti kaksi viikkoa onnettomuuden jälkeen, että "Sultanan" kapteeni Mason toipui vammoistaan eräässä arkansilaisessa talossa. Masonista tarjottiin myös 200 dollarin löytöpalkkiota, mutta huhuista huolimatta häntä ei löydetty milloinkaan.


title: SS Sultana

text: Memphisin sairaaloihin tuotiin noin 500 potilasta, joista monilla oli erittäin vakavia ja laajoja palovammoja. Kaupungin asukkaat vastaanottivat onnettomuuden uhrit lämpimästi ja auttoivat heitä kaikin mahdollisin tavoin unohtaen sen, että vain viikkoja aiemmin he olivat olleet eri puolilla rintamaa. Sairaalahoidosta huolimatta yli 200 joesta poimittua uhria menehtyi saamiinsa vammoihin.


title: SS Sultana

text: Uhrien tarkkaa lukumäärää ei pystytä selvittämään, sillä mahdolliset matkustajaluettelot tuhoutuivat laivan mukana. Sotilaitten nimellisenä komentajana toiminut kapteeni George A. Williams kertoi laskeneensa, että laivaan oli noussut Vicksburgissa kaikkiaan 1 996 matkustajaa. Yhdysvaltain tullilaitoksen asettama virallinen kuolleiden lukumäärä oli 1 547. Nykyhistorioitsijat ovat päätyneet arvioimaan, että kuolleita oli jopa 1 700. Monien mielestä myös tämä lukema on liian alhainen.


title: SS Sultana

text: Siviilimatkustajien määrä vaihtelee lähteen mukaan noin 70–100 välillä, joista naisia oli 17–22. Miehistöön kuului onnettomuuspäivänä 85 jäsentä.


title: SS Sultana

text: Huhtikuun 30. päivänä 1865 sotaministeri ("nyk" Yhdysvaltain puolustusministeri) Edwin Stanton määräsi tutkijalautakunnan tutkimaan "Sultanan" onnettomuutta. Huhuja etelävaltion sotilaasta, joka oli sijoittanut torpedon hiilen kokkareeseen tankkauksen aikana Arkansasissa ei pystytty näyttämään toteen. Hallitus sai todistajanlausunnon eloon jääneiltä miehistönjäseniltä, matkustajilta ja joiltakin höyrylaivojen asiantuntijoilta, mutta raporteissa moitteet kohdistuivat useihin eri henkilöihin. Kapteeni Masonin ja ylikonemestari Nathan Wintringerin todettiin syyllistyneen välinpitämättömyyteen. Kapteeni oli laiminlyönyt velvollisuutensa huolehtia aluksensa matkustajamäärästä, kun taas konemestarin katsottiin valvoneen huonosti höyrykattilan korjausta.


title: SS Sultana

text: "Sultanassa" matkustaneiden sotilaiden siirrosta vastanneet everstiluutnantti Reuben Hatch sekä kapteeni Frederic Speed saivat kutsun sotatuomioistuimeen. Todistajien mukaan kapteeni Speed ei ollut halunnut höyrylaiva "Pauline Carrollin" apua miehistön kuljetuksessa vaan oli sanonut, että sotilaat mahtuivat yhteen laivaan. Avaintodistajana pidetty Hatch jätti saapumatta paikalle. Kesäkuussa 1866 sotaoikeus totesi pitkän oikeudenkäynnin jälkeen kapteeni Speedin syyllistyneen virkavirheeseen. Päätös peruttiin kuitenkin myöhemmin, ja armeija lopetti tapauksen tutkimukset.


title: SS Sultana

text: Onnettomuuden viralliseksi syyksi annettiin viallisen ja huonosti korjatun höyrykattilan pettäminen ja kattiloiden veden määrän väärä täyttöaste. "Sultana" oli myös moninkertaisesti ylikuormitettu ja yläpainoinen. Kun alus matkasi vastavirtaan pitkin tulvivaa jokea, se kallisteli vakavasti puolelta toiselle. Aluksen neljä höyrykattilaa sijaitsivat vierekkäin, ja ne oli liitetty toisiinsa. Aina aluksen kallistuessa muita ylemmäksi nousseessa kattilassa ollut vesi pääsi virtaamaan alempiin kattiloihin. Tällöin kattilassa ollut tuli kuumensi tulipinnan punahehkuiseksi, ja kun vesi palasi takaisin kattilaan, se höyrystyi silmänräpäyksessä osuessaan punahehkuiseen tulipintaan ja aiheutti äkillisen höyrynpaineen kohoamisen.


title: SS Sultana

text: Normaalisti vastaava tilanne olisi voitu välttää pitämällä höyrykattilan vedenpinta jatkuvasti riittävän korkealla. Virallisen tutkimuksen mukaan syynä olikin kattilaveden vähyydestä ja aluksen kallistelusta johtunut tulipintojen ylikuumeneminen ja edelleen niistä aiheutuneet äkilliset paineenvaihtelut sekä muutamaa päivää aiemmin hätäisesti suoritetut kattilakorjaukset.


title: SS Sultana

text: Höyrykattiloiden toimintahäiriön lopullista syytä ei koskaan pystytty osoittamaan kiistattomasti. "Sultanan" ylikonemestarin mukaan räjähdyksen taustalla oli höyrykattiloiden uudenlainen muotoilu. Siksak-muotoon asetettuja savutorvia oli vaikea pitää puhtaina, ja mutkakohtiin kerääntynyt sakka teki niistä alttiita ylikuumenemiselle. Kun samanlaista kattilamallia käyttäneet höyrylaivat "Walker R. Carter" ja "Missouri" räjähtivät myöhemmin, tämäntyyppisistä höyrykattiloista luovuttiin Mississipin jokiliikenteessä kokonaan.


title: SS Sultana

text: Vuonna 1888 saintlouislainen William Streetor väitti, että hänen entinen liikemiestuttavansa Robert Louden oli kuolinvuoteellaan tunnustanut sabotoineensa "Sultanan" höyrykattilat niin sanotulla hiilitorpedolla (kivihiilenpalaksi naamioidulla räjähdyspanoksella). Louden oli entinen Etelävaltioiden agentti, joka toimi Saint Louisista käsin. Hänellä olisikin ollut sekä tilaisuus että motiivi sabotoida "Sultanan" matkantekoa. Loudenilla oli myös tarvikkeet siihen, sillä Etelävaltioiden sabotööri ja hiilitorpedon kehittäjä Thomas Edgeworth Courtenay oli entinen Saint Louisin asukas, joka oli suorittanut vastaavanlaisia sabotaaseja häiritäkseen Pohjoisvaltioiden laivaliikennettä. Loudenin väitettä tukee myös silminnäkijähavainto tykinammuksen hylsystä laivanhylyn kannella. Loudenin väitettä pidetään kuitenkin ristiriitaisena, ja useimmat tutkijat pitävät virallista selitystä uskottavampana.


title: SS Sultana

text: "Sultanan" onnettomuuden vuoksi aloitettiin paineastioiden standardisointi. Vuonna 1880 perustettu ASME (American Society of Mechanical Engineers) julkaisi vuonna 1884 ensimmäisen höyrykattiloiden testausstandardin. Tilanne ei kuitenkaan korjautunut merkittävästi. Vuosina 1870–1910 Yhdysvalloissa kirjattiin vähintään 10 000 höyrykattilaräjähdystä. Ratkaisevan parannuksen tilanteeseen toi vuosina 1914–1915 vahvistettu höyrykattilastandardi ”Boiler Code”. Standardi otettiin nopeasti käyttöön kaikkialla Yhdysvalloissa, ja se vähensi höyrykattilaonnettomuudet minimiin.


title: SS Sultana

text: Monivuotinen sisällissota ja Abraham Lincolnin murha veivät sanomalehdistön huomion "Sultanalta" ja varsinkin itäiset lehdet, kuten "New York Times", antoivat vain niukasti palstatilaa Mississippijoen katastrofille. Uhrien joukossa ei ollut suuria sotasankareita, vaan he olivat tavallisia kirjanpitäjiä, maanviljelijöitä ja työläisiä, jotka eivät kiinnostaneet lukevaa yleisöä.


title: SS Sultana

text: Vuonna 1916 Sultanan uhreille pystytettiin ensimmäinen muistomerkki Mount Oliven hautausmaalle Knoxvilleen Tennesseehen. Sittemmin onnettomuuden uhreille on pystytetty useita muistomerkkejä paitsi Memphisiin, myös Muncieen Indianaan, Marioniin Arkansasiin, Vicksburgiin Mississippiin, Cincinnatiin ja Mansfieldiin Ohioon sekä Hillsdaleen Michiganiin.


title: Natalija Vitrenko

text: Natalija Myh’ailivna Vitrenko (, s. 28. joulukuuta 1951 Kiova) on Ukrainan edistyksellisen sosialistisen puolueen (PSPU) johtaja ja entinen parlamentin jäsen.


title: Natalija Vitrenko

text: Vitrenkon isä oli Ukrainan radiotelegrafin (uutistoimiston) toimittaja Myh’ail Dubynsky, joka kuoli sodassa heikentyneen terveytensä seurauksiin 42-vuotiaana Natalijan ollessa kahden kuukauden ikäinen. Natalija oli perheen neljäs lapsi eikä isä ehtinyt nähdä tytärtään. Äiti Valentyna Matvjejevna Fedtšenko kasvatti lapset yksinhuoltajana. Äiti oli dosentti ja historian kandidaatti, joka opetti Kiovan lääketieteellisessä instituutissa. 1959 hän siirtyi Kostjantynivkaan Donin alueelle perustamaan Ukrainan etäopintojen polyteknisen instituutin yleisteknillistä tiedekuntaa. Vanhimmat lapset jäivät Kiovaan, mutta Natalija opiskeli Donetštšynassa ensimmäisestä seitsemänteen luokkaan. Vitrenkon äidillä oli luottamustehtävä Ukrainan kommunistisen puolueen poliittisen toimikunnan jäsenenä Kostjantynivkan kaupunginkomiteassa.


title: Natalija Vitrenko

text:
Vitrenkon äiti jäi eläkkeelle 1965 palaten Kiovaan. Natalija päätti Kiovassa oppikoulun kymmenennen luokan 1969 ja pääsi Kiovan kansantalousinstituuttiin kirjanpidon tiedekuntaan. Korkeakoulussa hänestä tuli Leninin stipendiaatti, instituutin Komsomolin komitean jäsen sekä Kiovan neuvostoraionin piirivaltuutettu.
1971 hän meni naimisiin ja vuotta myöhemmin syntyi tytär Olha. Vitrenko päätti opinnot instituutissa punaisella diplomilla ja sai jatko-opiskelijapaikan.


title: Natalija Vitrenko

text: 1973 elokuusta marraskuuhun hän toimi Ukrainan tilastokeskuksen kuljetustilastojen osastolla vanhempana ekonomistina, minkä jälkeen hän jatko jatko-opintojaan Kiovan kansantalousinstituutissa. 1974 hänestä tuli Neuvostoliiton kommunistisen puolueen jäsen. Tämän jälkeen hän teki tutkimusta myöhempään väitöskirjaansa tilastollisista menetelmistä tuotannon tehokkuuden tutkimiseksi. Toinen lapsi, Juri, syntyi.


title: Natalija Vitrenko

text: 1977 Vitrenko valmistui kansantaloustieteen kandidaatiksi, minkä jälkeen hän työskenteli tutkijana tieteellisessä tutkimusinstituutissa. 1979 Vitrenko palasi Kiovan kansantalousinstituuttiin dosentiksi. 1983 syntyi tytär Maryna. 1989 Natalija Vitrenko sai valmiiksi väitöskirjansa. Nuorin tytär Maryna päättää taloustieteen ja sosiologian opinnot Kiovan valtiollisessa yliopistossa ja hänestä tulee avustaja korkeimpaan radaan. Marynasta tulee myös Ukrainan edistyksellisen sosialistisen puolueen jäsen.


title: Natalija Vitrenko

text: Talouden uudistamista erilaisissa taloudellisissa järjestelmissä käsittelevän väitöskirjantyönsä perusteella Vitrenko vakuuttui siitä, ettei kansainvälisen valuuttarahaston suosittelema keino talouden uudistamiseksi ollut oikea, vaan johtaa poliittiseen taisteluun.


title: Natalija Vitrenko

text: Huhtikuussa 1991 Vitrenko esitelmöi Ukrainan tiedeakatemiassa aiheesta sosialistinen valinta ja yksityistäminen osoittaen ylitsepääsemättömät yksityistämiseen liittyvät ongelmat. Yksityistämistä puolustavat Ukrainan kommunistisen puolueen keskuskomitean jäsenet Serhi Arkadijovytš Jeroh’in ja Ivan Fedorovytš Kuras. Toukokuussa 1991 Vitrenko osallistui yleisliittolaiseen tieteellis-käytännölliseen konferenssiin, mikä käsittelee perestroikaa sekä kannattaa Moskovan valtionyliopiston laitoksen johtajan, professori Boris Slavinin kantaa sosialistisen idean suojelemista puoluenomenklatuuralta, mikä naamioituu markkinatalouden kannattajiksi. 16. kesäkuuta 1991 Ukrainan pravda julkaisi Vitrenkon ensimmäisen artikkelin. Artikkelista seuraa kutsu osallistua Ukrainan kommunistisen puolueen ohjelman taloudellisen osan uudelleen kirjoitustöihin. Vitrenko ei ole yhtä mieltä työtä johtaneiden tohtoreiden Anatoli Haltšynsky ja Borys Kvasnjukin kanssa siitä, että kommunistisen puolueen ohjelmaa pyritään muokkaamaan sellaiseksi, että se johtaisi markkinatalouteen, toisin sanoen kapitalismiin. Vitrenkon mukaan silloinen Ukrainan kommunistisen puolueen keskuskomitean ensimmäinen sihteeri Stanislav Hurenko ei voi olla muistamatta sitä, että heinäkuussa 1991 tuntematon nuori nainen pyysi puheenvuoron korkean tason neuvottelussa ja esitti kritiikkiä, mikä turmeli monen läsnä olleen mielialan.


title: Natalija Vitrenko

text: Toukokuussa 1992 ryhmä tutkijoita Vitrenkon johdolla laati kriisiohjelman. 1993 Vitrenko julkaisee kirjoituksen: Ukrainan sosiaalinen rakenne: arvio tasosta ja kehitysnäkymistä. Kesällä 1993 Vitrenko julkaisi ohjelman Ensisijaisista toimista, mikä oli osoitettu presidentille, pääministerille ja korkeimman radan puhemiehelle. Ohjelma oli kansainvälisen valuuttarahaston suositusten vastainen eikä sitä otettu huomioon.


title: Natalija Vitrenko

text: 15. kesäkuuta 1994 Vitrenkoa avustavien tutkijoiden ja Ukrainan sosialistisen puolueen kansanedustajien avulla laadittu uusi kriisiohjelma hyväksytään Ukrainan korkeimmassa radassa, minkä toimeenpanosta uudelleen valittu presidentti Leonid Kutšma kieltäytyy puolueen johdon tukiessa.


title: Natalija Vitrenko

text: 1994 Vitrenkosta tuli kansanedustaja. Ukrainan sosialistisen puolueen ja Ukrainan kommunistisen puolueen erimielisyydet kärjistyvät ja Vitrenko oli mukana perustamassa Ukrainan edistyksellistä sosialistista puoluetta. Vitrenko oli työstämässä 13 lakia ja 37 asetusta. Vitrenkon kirjoituksia julkaistiin ulkomailla Lyndon LaRouchen Executive Intelligence Reviewssä.


title: Natalija Vitrenko

text: Ukrainan parlamenttivaaleissa 2006 Natalija Vitrenkon vaaliryhmittymä sai Ukrainan keskusvaalilautakunnan ilmoituksen mukaan 2,93 %:ia äänistä, mikä ei kolmen prosentin vaalikynnyksen vuoksi oikeuta yhteenkään kansanedustajan paikkaan Ukrainan korkeimmassa radassa.


title: Natalija Vitrenko

text: 15. huhtikuuta 2006 mennessä, mikä oli viimeinen ajankohta valittaa vaaleista Ukrainan korkeimpaan hallinto-oikeuteen, jätti Vitrenkon ryhmittymä valituksen ääntenlaskennasta vaatien osittaista uudelleen laskemista. Uutispalvelu ForUA:n mukaan Vitrenko olisi haastattelussa maininnut, että Julija Tymošenko on Ukrainan päävaara. Haastattelun mukaan Ukrainan parlamenttivaalien tulos väärennettiin Julija Tymošenkon vaaliryhmittymän hyväksi vaalilaskennassa. Hänen mukaansa Tymošenkon lakimiehet esiintyvät oikeusjutussa vastaavan Ukrainan keskusvaalilautakunnan puolesta auttaen sitä väistämään vastuuta vaalien väärentämisestä. Lisäksi Vitrenkon mukaan Tymošenko kontrolloi keskusvaalilautakuntaa ja suurta osaa aluevaalilautakunnista ja käytännössä kaikkia oikeusistuimia. Hän kuitenkin uskoo, ettei korkein hallinto-oikeus (Высший административный суд) oli vielä Tymošenkon koron alla ja että tuomareilla riittää kansalaisrohkeutta päättää Tymošenkoa vastaan. Päätöksellä äänten uudelleen laskennasta ratkaistaan myös suuri kysymys Ukrainan suunnasta.


title: Joel Lindpere

text: Joel Lindpere (s. 5. lokakuuta 1981) on virolainen jalkapalloilija, joka on pelannut kotimaansa lisäksi Bulgariassa, Norjassa, Yhdysvalloissa ja Tšekissä. 178 senttimetriä pitkän Lindperen pelipaikka oli keskikentällä, yleensä hyökkäävässä roolissa.


title: Joel Lindpere

text: Lindpere edusti kotimaassaan pitkään FC Floraa sekä muun muassa Nőmme Kaljua, Lelleää ja FC Valgaa. Bulgariassa hän edusti TsSKA Sofiaa, Norjassa Tromssaa, Yhdysvalloissa New York Red Bullsia ja Chicago Firea sekä Tšekissä Banik Ostravaa.


title: Joel Lindpere

text: Lindpere pelasi vuonna 1999 alkaneella maajoukkueurallaan Viron maajoukkueessa 107 ottelua ja teki niissä seitsemän maalia.


title: Konstantin Nahk

text: Konstantin Nahk (aik. "Konstantin Kolbassenko", s. 10. helmikuuta 1975 Tallinna, Viron SNT, Neuvostoliitto) on virolainen jalkapalloilija. Hän oli pelipaikaltaan keskikenttäpelaaja.


title: Konstantin Nahk

text: Kolme kertaa Viron mestaruuden voittanut Nahk pelasi uransa aikana kotimaassaan KSK Vigri Tallinnassa, FC Tevalte Tallinnassa, Tallinna Sadam JK:ssa ja JK Viljandi Tulevikissa FC Levadia Tallinnan lisäksi. Jokaisessa seurassaan hän pelasi Viron pääsarjassa. Lisäksi Nahk on edustanut kahta seuraa ulkomailla, Torpedo-MAZ Minskiä Valko-Venäjällä ja FC Jokereita Suomessa. Suomessa pelatessaan hän oli Veikkausliigan alkukauden sensaatiomaisin pelaaja, ja hän muun muassa johti maalipörssiä. Tahti kuitenkin hiljeni loppukautta kohti mennessä, ja Nahk poistui takaisin Viroon.


title: Urmas Rooba

text: Urmas Rooba (s. 8. heinäkuuta 1978) on virolainen 179 senttimetriä pitkä jalkapalloilija, joka urallaan edusti useita seuroja Virossa, Tanskassa ja Suomessa.


title: Urmas Rooba

text: Rooba on edustanut uransa aikana FC Lelleä, Lelle SK:tä, JK Tervis Pärnua, FC Floraa ja Paide Linnameeskondia kotimaassaan, FC Midtjyllandia, FC Kööpenhaminaa ja Vejle Boldklubia Tanskassa sekä Turun Palloseuraa ja Pietarsaaren Jaroa Suomessa.


title: Urmas Rooba

text: Viron maajoukkueessa Rooba pelasi 70 ottelua ja teki niissä yhden maalin. Maajoukkuedebyyttinsä hän teki vuonna 1996.


title: Marek Lemsalu

text: Marek Lemsalu (s. 24. marraskuuta 1972 Pärnu, Viron SNT, Neuvostoliitto) on virolainen jalkapalloilija, jonka vuonna 2008 päättyneen peliuran viimeinen seura oli Viron pääsarjassa Meistriliigassa pelaava FC Levadia Tallinn. Lemsalun pelipaikka on puolustaja.


title: Marek Lemsalu

text: Seurajoukkueuransa aikana Lemsalu edusti FC Levadia Tallinnan lisäksi JK Viljandi Tulevikia ja FC Floraa kotimaassaan, Mainzia Saksassa ja Strømsgodsetia sekä Bryneä Norjassa.


title: Marek Lemsalu

text: Maajoukkueurallaan Lemsalu pelasi 86 ottelua Viron maajoukkueessa ja teki kolme maalia. Maajoukkueuraa kesti vuodesta 1991 vuoteen 2007 asti.


title: Martin Reim

text: Martin Reim (s. 14. toukokuuta 1971 Tartto, Viron SNT) on virolainen 168 senttimetriä pitkä jalkapalloilija.


title: Martin Reim

text: Reim edusti maansa pääsarjassa Meistriliigassa pelaavaa FC Floraa vuodesta 1992 lähtien, tosin ei aivan tauotta, sillä vuosina 1999–2000 hän edusti Kotkan TP:tä ja 1990-luvun puolivälissä FC Lelleä. Ennen siirtoaan Floraan hän ehti edustaa kolmea muuta pääkaupungin joukkuetta, Lõvid Tallinnaa (Tallinna Lõvid), Sport Tallinnaa (Tallinna Sport) ja Norma Tallinnaa (FC Norma).